pythainlp/thai-wiki-dataset-v4 huggingface dataset:
เฉิน ซิงซฺวี่

เฉิน ซิงซฺวี่ (เกิด 31 มีนาคม ค.ศ. 1996) หรือที่รู้จักกันในชื่อ โอลิเวอร์ เฉิน เป็นนักแสดงและนายแบบชาวจีน เขาเป็นที่รู้จักจากบทเอี๊ยคังใน "มังกรหยก" (2017), กู้ เสี่ยวอู่/หลี่ เฉิงอินใน "ตงกง ตำนานรักตำหนักบูรพา" (2019), ถาน เซฺวียนหลินใน "เพียงรักแรกพบ" (2021) และเส้าเตี่ยน โหย่วฉินใน "ดาวตกก่อเกิดรัก" (2023)
ชีวิตวัยเด็กและการศึกษา.
เฉิน ซิงซฺวี่เกิดเมื่อวันที่ 31 มีนาคม ค.ศ. 1996 ในเมืองเฉิ่นหยาง มณฑลเหลียวหนิง ประเทศจีน เขาถูกค้นพบโดยแมวมองเมื่ออายุได้ 3 ขวบในสวนสาธารณะ และเริ่มถ่ายโฆษณา เขาถ่ายละครโทรทัศน์เรื่องแรกเมื่ออายุ 4 ขวบ แม้ว่าเฉิน ซิงซฺวี่จะเกิดที่เฉิ่นหยาง แต่แม่ของเขาทำงานที่ปักกิ่ง ดังนั้นเธอจึงพาเขามาที่ปักกิ่งและให้เขาเรียนที่โรงเรียนประถมศึกษาในเขตไห่เตี้ยนของปักกิ่ง ต่อมาเขาได้เข้าเรียนที่โรงเรียนมัธยมศึกษาในเครือ Beijing Dance Academy และสำเร็จการศึกษาระดับมัธยมศึกษาตอนต้นและตอนปลาย 
เฉินเข้าเรียนในแผนกการแสดงของ Central Academy of Drama ในปี ค.ศ. 2014 และสำเร็จการศึกษาในปี ค.ศ. 2018
อาชีพ.
ค.ศ. 2001–2010: ช่วงเริ่มต้นอาชีพในฐานะนักแสดงเด็ก.
เฉินปรากฏตัวครั้งแรกในฐานะนักแสดงเด็กในละครโทรทัศน์เรื่อง "A Passionate Life" (2001) ซึ่งมี ลฺหวี่ หลี่ผิง แสดงนำ
ในปี ค.ศ. 2005 เขาได้แสดงในละครโทรทัศน์แนวสงครามเรื่อง "The Door to the Wind" ในปี ค.ศ. 2006 เขารับบทเป็น พาน ตงจื่อ ในละครโทรทัศน์สำหรับเด็กเรื่อง "Sparkling Red Star" ในปี ค.ศ. 2007 เขาได้แสดงในละครโทรทัศน์อิงประวัติศาสตร์เรื่อง "The Legend of Meng Li Ju" โดยรับบทเป็นเจ้าชายรัชทายาทในวัยเด็ก ในปี ค.ศ. 2010 เขาแสดงนำในภาพยนตร์โรแมนติกเรื่อง "รักใต้ต้นซานจา"
ค.ศ. 2017–ปัจจุบัน: ได้รับความนิยมเพิ่มขึ้น.
ในปี ค.ศ. 2017 เฉินเริ่มได้รับความสนใจและความนิยมเพิ่มมากขึ้นจากบทเอี๊ยคังในละครกำลังภายในเรื่อง "มังกรหยก" ซึ่งดัดแปลงมาจากนวนิยายชื่อเดียวกันของกิมย้ง
ในปี ค.ศ. 2019 เฉินได้แสดงในละครโทรทัศน์แนวโรแมนติกอิงประวัติศาสตร์เรื่อง "ตงกง ตำนานรักตำหนักบูรพา" ซึ่งสร้างจากนวนิยายของ Fei Wo Si Cun ละครเรื่องนี้ประสบความสำเร็จและมีแฟน ๆ ติดตามเป็นจำนวนมาก เฉินได้รับคำวิจารณ์ในเชิงบวกจากการแสดงเป็น กู้ เสี่ยวอู่/หลี่ เฉิงอิน ส่งผลให้เขาได้รับความนิยมเพิ่มมากขึ้น จากนั้นเขาได้รับบทในละครสมัยใหม่เรื่อง "The Best of Times" ต่อด้วยละครแนวทหารเรื่อง "The Glory of Youth"
ในปี ค.ศ. 2020 เฉินแสดงนำในภาพยนตร์แนวโรแมนติกแฟนตาซีเรื่อง "โปเยโปโลเย 2020" ซึ่งดัดแปลงมาจากภาพยนตร์เรื่อง "โปเยโปโลเย เย้ยฟ้าแล้วก็ท้า" ในปี ค.ศ. 1987
ในปี ค.ศ. 2023 เขาแสดงนำในละครแนวแฟนตาซีเรื่อง "ดาวตกก่อเกิดรัก" ร่วมกับหลี่ หลานตี้ ซึ่งแสดงให้เห็นถึงพรสวรรค์ด้านการแสดงของเขาโดยรับบทเป็นตัวละครนำฝ่ายชาย 5 ตัวที่แตกต่างกัน
ในปี ค.ศ. 2024 เขารับบทเป็นบอสในละครโทรทัศน์แนวสุขนาฏกรรมจินตนิยมเรื่อง "กับดักรัก บอสตัวร้าย" ร่วมกับจาง รั่วหนาน นอกจากนี้เขายังรับบทเป็นเสี่ยว อี้เฉิงประกบคู่กับวิกตอเรีย ซ่ง ในละครเรื่อง "วุ่นรักนักแปล" ซึ่งออกอากาศเมื่อเดือนมกราคม ค.ศ. 2024 ทางสถานีโทรทัศน์หูหนาน
กรดอิมิดาโซล-4-โอน-5-โพรพิโอนิก

<templatestyles src="Chembox/styles.css"/>
กรดอิมิดาโซล-4-โอน-5-โพรพิโอนิก  เป็นสารตัวกลางที่สำคัญในกระบวนการเมแทบอลิซึมของฮิสติดีน (histidine) ในร่างกาย สารประกอบชนิดนี้มีลักษณะเป็นสารไม่มีสี และไวต่อการทำปฏิกิริยากับแสงเมื่อสัมผัสกับอากาศ โครงสร้างของสารนี้มีวงแหวนอิมิดาโซโลน (imidazolone) เป็นองค์ประกอบหลัก
การก่อตัว.
กรดอิมิดาโซล-4-โอน-5-โพรพิโอนิก ก่อตัวขึ้นจากการทำงานของเอนไซม์ยูโรคาเนส (urocanase) ซึ่งทำปฏิกิริยากับกรดยูโรคานิก (urocanic acid)
หลังจากนั้นอิมิดาโซโลนโพรพิโอเนตไฮโดรเลส (imidazolonepropionate hydrolase) ซึ่งเป็นเอนไซม์อีกชนิดหนึ่ง จะเข้ามาเร่งปฏิกิริยาไฮโดรไลซิสของเฮเทอโรไซเคิล (heterocycle) ซึ่งเป็นส่วนหนึ่งของโครงสร้างสารเคมี ให้เปลี่ยนไปเป็นอนุพันธ์ของกรดกลูตามิก (glutamic acid)
การผลิตกรดอิมิดาโซล-4-โอน-5-โพรพิโอนิก โดยจุลินทรีย์ในลำไส้มนุษย์นั้น ส่งผลต่อการส่งสัญญาณอินซูลิน (insulin signaling) ซึ่งมีความสำคัญและเกี่ยวข้องกับภาวะเบาหวานชนิดที่ 2 (type II diabetes)
สวรรภานุ

สวรรภานุ  เป็นอสูรที่เชื่อว่าทำให้เกิดสุริยุปราคาและจันทรุปราคาตามธรรมเนียมปรัมปราวิทยาพระเวท นอกจากนี้ยังอาจใช้เป็นนามหนึ่งของทั้งพระราหูและพระเกตุในปุราณะ ซึ่งตามธรรมเนียมชื่อว่าทำให้เกิดสุริยุปราคาและจันทรุปราคาเช่นกัน
ตำนาน.
ในหนังสือเล่มวงศ์วานของ "ฤคเวท" บรรยายถึงสวรรภานุว่าเป็นอสูรอยู่สองครั้ง สวรรคภานุโจมตีพระสูรยะทำให้เกิดเงาที่บดบังดวงอาทิตย์ สเตลลา ครามริช ระบุว่าการกระทำเช่นนี้ก็เพื่อแสดงอำนาจของตนเหนือต่อพระอาทิตย์ ในฤคเวทบรรยายต่อว่าหลังจากนั้น พระอินทร์โจมตีสวรรภานุ ฤาษีอัตตริพบพระอาทิตย์และนำกลับมรคืนไว้บนท้องฟ้าดังเดิม
สวรรภานุยังมีสถานะเป็นผู้ช่วยของพระศุกร์ ในฐานะผู้สอนอสูร สวรรภานุได้พยายามขโมยและปัดน้ำอมฤตขณะโมหินีถือ ระหว่างนั้นสวรรภานุถูกพระวิษณุตัดศีรษะขาดจากตัว แต่ด้วยฤทธิ์ของน้ำอมฤตทำให้ตนไม่ตาย ส่วนศีรษะกลายมาเป็นพระราหู และส่วนลำตัวกลายมาเป็นพระเกตุ
ในมหาภารตะ พระสูรยะมีการบรรยายไว้ว่าเป็น "ศัตรูของสวรรภานุ" สวรรภานุได้โจมตีทั้งพระอาทิตย์และพระจันทร์โดยใช้ธนู ก่อนที่ทั้งสองจะได้รับการชุบชีวิตโดยฤาษีอัตตริในฤคเวท
ใน "หริวงศ์" สวรรภานุได้พากาลเนมิท่องไปตามจักรวาล ส่วนในปุราณะบรรยายว่าสวรรภานุเป็นบุตรของเทวีสิงหิกา
อมฤต (ศาสนาอินเดีย)

อมฤต (IAST: "amṛta") เป็นคำภาษาสันสกฤตหมายถึง "ความไม่ตาย" และเป็นแนวคิดที่ปรากฏในศาสนาอินเดีย ในปรัมปราอินเดียฏบราณมักบรรยายถึงอมฤตเป็นน้ำยาอัศจรรย์แห่งชีวิต ปรากฏการบรรยายถึงอมฤตครั้งแรกในฤคเวท เป็นหนึ่งในคำไวพจน์ของ "โสม" เครื่องดื่มของเหล่าเทวดา ในการกวนเกษียรสมุทร น้ำอมฤตมีบทบาทอย่างมาก และเป็นต้นเหตุของการทะเลาะกันระหว่างโลกเทวดากับอสูรเพื่อครอบครองน้ำอมฤตอันนำไปสู่ความเป็นนิรันดร์
ความสำคัญของ "อมฤต" แตกต่างกันไปตรมศาสนา เช่น ในศาสนาฮินดูและศาสนาซิกข์ "อมฤต" หรือรูปสตรี "อมฤตา" ปรากฏใช้เป็นชื่อที่ตั้งให้กับบุคคล
ศาสนาฮินดู.
ในศาสนาฮินดูเชื่อว่าอมฤตเป็นเครื่องดื่มของเทวดา ดื่มเพื่อให้ตนเป็นนิรันดร์และไม่ตาย หรือเชื่อว่านำไปสู่การบรรลุปัญญาญาณและพลังอำนาจขั้นสูงขึ้น ในการกวนเกษียรสมุทร อสูรและเทวดาได้กวนทะเลน้ำนมเกิดออกมาเป็นสิ่งอัศจรรย์มากมาย หนึ่งในนั้นคือไหน้ำอมฤตซึ่งถือไว้โดยพระธันวันตริ
ศาสนาซิกข์.
ในศาสนาซิกข์ อมฤต  หมายถึงน้ำมนตร์ที่ใช้ในพิธีอมฤตสังสการ ซึ่งเป็นพิธีเปลี่ยนผ่านรับเข้าสู่ศาสนาซิกข์ กล่าวคือเข้าสู่การเป็นขาลสาและประกอบด้วยการดื่มน้ำอมฤต น้ำดังกล่าวทำมาจากการผสมส่วนผสมหลายอย่างซึ่งรวมถึงน้ำตาล จากนั้นจะนำขันฑาลงไปอาบในน้ำนั้นพร้อมการสวดบทสวดห้าบทจากคัมภีร์
ซับบาไท เซวี

ซับบาไท เซวี (1 สิงหาคม ค.ศ. 1626 – ป. 17 กันยายน ค.ศ. 1676) เป็นนักบวชชาวยิวออตโตมัน และรับบีที่ได้รับการแต่งตั้งจากสเมอร์นา (ปัจจุบันคืออิซมีร์ ประเทศตุรกี) ต้นตอครอบครัวของเขาอาจเป็นอัชเกนัซหรือเซฟาร์ดี ชื่อสองชื่อ "Shabbethay" และ "Ṣebi" หมายถึงดาวเสาร์และละมั่งภูเขา ตามลำดับ
เขาดำเนินกิจการทั่วจักรวรรดิออตโตมัน โดยอ้างว่าตนเป็นพระเมสสิยาห์ชาวยิวที่รอคอยมานาน และก่อตั้งขบวนการซับบาไท โดยมีหลักคำสอนศูนย์กลางคือความเชื่อที่ว่าในช่วงยุคพระเมสสิยาห์ การกระทำที่ถือเป็นบาปมาโดยตลอดจะกลายเป็นสิ่งที่ถูกต้อง หลักคำสอนแบบต่อต้านกฎหมายทำให้เซวีกับผู้ติดตามละเมิดบัญญัติของชาวยิวโดยเจตนา แนวปฏิบัติที่ขัดแย้งซึ่งต่อมาได้สร้างแรงบันดาลใจให้เกิดขบวนการเคลื่อนไหวอย่าง Frankists
เมื่อเดินทางถึงคอนสแตนติโนเปิลในเดือนกุมภาพันธ์ ค.ศ. 1666 ซับบาไทถูกจำคุกตามคำสั่งของแกรนด์วิเซียร์ เคอพรือลือซาเด ฟาซึล อาห์เม็ด พาชา  ในเดือนกันยายนปีเดียวกัน หลังย้ายไปแต่ละเรือนจำทั่วเมืองหลวงไปยังที่ตั้งราชสำนักที่เอเดรียโนเปิล (ปัจจุบันคือเอดีร์แน) เขาถูกตัดสินในข้อกล่าวหาว่ายุยงปลุกปั่น แกรนด์วิเซียร์ของสุลต่านเมห์เหม็ดที่ 4 ให้ซับบาไทเลือกระหว่างการพิจารณาคดีโดยใช้วิธีทรมานหรือเข้ารับอิสลาม เขาเลือกเปลี่ยนศาสนาโดยสวมผ้าโพกหัวนับแต่นั้นเป็นต้นมา ผู้นำรัฐออตโตมันทรงตอบแทนเขาด้วยเงินบำนาญก้อนโตที่ยอมทำตามแผนการทางการเมืองและศาสนาของพวกตน ครอบครัวประมาณ 300 ครอบครัวที่ตามเซวีก็เข้ารับอิสลามและกลายเป็นที่รู้จักในนามเดินเม ศัพท์ภาษาตุรกีที่แปลว่า "ผู้เปลี่ยนศาสนา"
ท้ายที่สุด ทางออตโตมันเนรเทศเขาสองครั้ง ครั้งแรกในคอนสแตนติโนเปิล และตอนที่มีคนได้ยินเขาร้องเพลงสดุดีกับชาวยิวที่นั่น จึงเนรเทศไปยังเมืองขนาดเล็กที่ปัจจุบันมีชื่อว่าอุลต์ซิญในบริเวณที่ปัจจุบันคือประเทศมอนเตเนโกร เขาเสียชีวิตอย่างโดดเดี่ยว
ประตูชัย (คีชีเนา)

ประตูชัย หรือ อาร์กุลเดตรียุมฟ์  เป็นประตูชัยในย่านใจกลางกรุงคีชีเนา ติดกันกับอาสนวิหารพระคริสต์สมภพ บนจัตุรัสปียัตซามารีย์ อาดูเนอรี นัตซีโยนาเล ตรงข้ามกันกับบ้านรัฐบาล
ประวัติศาสตร์.
ประตูชัยนี้สร้างขึ้นในปี 1840 โดยสถาปนิก ลูกา ซาวูชเควีชี เพื่อระลึกถึงชัยชนะของจักรวรรดิรัสเซียเหนือจักรวรรดิออตโตมันในสงครามปี 1828-29 อนุสาวรีย์มีความสูงสองชั้น 13 เมตร รอบด้านเป็นเสาหัวคอรินเธียน ชั้นลนประดับแบบคลาสสิก เครื่องประดับและหัวเสาทำจากเซรามิก บนด้านหนึ่งของประตูชัย (ด้านที่หันออกจากอาสนวิหาร) มีนาฬิกา
นาฬิกาเรือนแรกนำมาติดตั้งในปี 1842 โดยนำเข้ามาจากนครออเดซา เจ็ดปีต่อมานาฬิกาเสียหายจากการถูกลมพัดต่อเนื่องและหยุดทำงานไปในปี 1881 นาฬิกาเรือนใหม่ที่นำมาติดตั้งซื้อมาจากประเทศออสเตรีย และทำงานจนถึงสงครามโลกครั้งที่สอง ที่ซึ่งเสียหายจากการถูกทิ้งระเบิดในปี 1941
ในปี 1945 มีการติดตั้งแผ่นป้ายระบุชื่อทหารของกองทัพโซเวียตและพลเมืองมอลโดวาที่ต่อสู้ในดินแดนเบสซาราเบียในสงครามโลกครั้งที่สอง บนผนังภายใต้ส่วนโค้งของประตูชัย ในปี 1991 แผ่นป้ายชื่อดังกล่าวถูกถอนออก หลังประเทศมอลโดวาได้รับเอกราชจากโซเวียต
เอฟเฟกต์ผีเสื้อ

ในทฤษฎีความโกลาหล (chaos theory) เอฟเฟกต์ผีเสื้อ (butterfly effect) หมายถึงความอ่อนไหวต่อเงื่อนไขตั้งต้น (initial conditions) ซึ่งการเปลี่ยนแปลงเพียงเล็กน้อยในสภาพหนึ่งของระบบไม่เชิงเส้นแบบกำหนดนิยม อาจส่งผลให้เกิดความแตกต่างอย่างมหาศาลในสภาพการณ์ถัดไป
คำนี้มีความเกี่ยวข้องอย่างใกล้ชิดกับผลงานของนักคณิตศาสตร์และนักอุตุนิยมวิทยา เอ็ดเวิร์ด นอร์ตัน ลอเรนซ์ (Edward Norton Lorenz) ซึ่งอธิบายว่าเอฟเฟกต์ผีเสื้อนั้นเกิดจากตัวอย่างเชิงเปรียบเทียบที่ว่า รายละเอียดของพายุทอร์นาโด (เช่น ช่วงเวลาและเส้นทางการก่อตัว) อาจได้รับอิทธิพลจากการกระเพื่อมปีกเล็กน้อยของผีเสื้อที่อยู่ไกลออกไปหลายสัปดาห์ก่อนหน้านั้น เดิมทีลอเรนซ์ใช้ตัวอย่างนกนางนวลทำให้เกิดพายุ แต่ภายหลังจึงเปลี่ยนเป็นผีเสื้อและทอร์นาโดเพื่อให้ดูมีบทกวีมากขึ้นในปี ค.ศ. 1972
ลอเรนซ์ค้นพบเอฟเฟกต์นี้ขณะทำการจำลองการพยากรณ์อากาศเชิงตัวเลข โดยปรับข้อมูลตั้งต้นเพียงเล็กน้อย (เช่น การปัดเศษค่าที่ดูเหมือนไม่มีผลกระทบ) แต่ผลลัพธ์กลับแตกต่างไปจากเดิมอย่างสิ้นเชิง การเปลี่ยนแปลงเพียงเล็กน้อยของเงื่อนไขตั้งต้นส่งผลให้เกิดผลลัพธ์ที่แตกต่างกันอย่างมีนัยสำคัญ
แนวคิดที่ว่าสาเหตุเล็กน้อยสามารถก่อให้เกิดผลกระทบอย่างใหญ่หลวงในระบบอากาศนั้น เคยได้รับการกล่าวถึงโดยนักคณิตศาสตร์และนักฟิสิกส์ชาวฝรั่งเศส อ็องรี ปวงกาเร (Henri Poincaré) และนักคณิตศาสตร์กับนักปรัชญาชาวอเมริกัน นอร์เบิร์ต วีเนอร์ (Norbert Wiener) ก็มีส่วนในการพัฒนาทฤษฎีนี้เช่นกัน ผลงานของลอเรนซ์ช่วยวางรากฐานแนวคิดเรื่อง "ความไม่เสถียร" ของชั้นบรรยากาศโลกในเชิงปริมาณ และเชื่อมโยงแนวคิดเรื่องความไม่เสถียรเข้ากับคุณสมบัติของระบบพลวัตขนาดใหญ่ที่แสดงพฤติกรรมพลวัตไม่เชิงเส้นและความโกลาหลเชิงกำหนดนิยม
แนวคิดเอฟเฟกต์ผีเสื้อนี้ได้ถูกนำไปใช้ในบริบทนอกเหนือจากวิทยาศาสตร์อุตุนิยมวิทยา โดยกลายเป็นคำอธิบายสถานการณ์ทั่วไปที่การเปลี่ยนแปลงเล็กน้อยอาจส่งผลให้เกิดผลลัพธ์ที่ยิ่งใหญ่ในภายหลัง
วันรวมชาติใหญ่

วันรวมชาติใหญ่  หรือ วันชาติโรมาเนีย เป็นวันหยุดราชการในประเทศโรมาเนีย ตรงกับวันที่ 1 ธันวาคมของทุกปี วันรวมชาติใหญ่ประกาศเป็นวันหยุดราชการครั้งแรกหลังการปฏิวัติโรมาเนีย เพื่อฉลองถึงการรวมชาติใหญ่ปี 1918 ซึ่งเป็นการผนวกรวมทรานซิลวาเนีย, เบสซาราเบีย และ บูคอวีนา เข้ากับราชอาณาจักรโรมาเนีย ซึ่งเกิดขึ้นในวันที่ 1 ธันวาคม 1918 จากการประชุมใหญ่แห่งชาติที่อัลบายูลียาซึ่งประกาศการผนวกทรานซิลวาเนียเข้ากับโรมาเนีย
วันชาติในอดีตของโรมาเนีบตรงกับวันที่ 10 พฤษภาคม เรื่อยมาจนกระทั่งการยกเลิกระบอบกษัตริย์โรมาเนียในปี 1947 อันเนื่องมาจากวันดังกล่าวมีความหมายสองแง่ คือเป็นวันที่กษัตริย์การอลที่หนี่งเดินทางถึงโรมาเนียครั้งแรกในปี 1866 และเป็นวันที่ประกาศให้สัตยาบันประกาศเอกราชโรมาเนียจากจักรวรรดิออตโตมันในปี 1877 หลังจากนั้นมา ในสมัยสาธารณรัฐสังคมนิยมโรมาเนีย จากปี 1947 ถึง 1989 ฉลองวันชาติเป็นวันที่ 23 สิงหาคม ในฐานะวันปลดแอกจากการปกครองของฟาสซิสต์ เพื่อฉลองการปฏิวัติปี 1944 ที่โค่นล้มระบอบรัฐบาลฟาสซิสต์ของอียอน อันตอเนสกู โดยกษัตริย์มีคาเอลที่หนึ่ง และท้ายที่สุดหลังระบอบคอมมิวนิสต์สิ้นสุด ได้ย้ายวันชาติมาเป็นวันรวมชาติใหญ่ นับตั้งแต่ปี 1990 จนถึงปัจจุบัน
หลี่ หลานตี้

หลี่ หลานตี้ (เกิด 2 กันยายน ค.ศ. 1999) หรือที่รู้จักกันในชื่อ แลนดี หลี่ เป็นนักแสดง นักร้อง และนางแบบชาวจีนเชื้อสายหุย เธอแสดงนำในภาพยนตร์จีนเรื่อง "ด้วยรัก" ในปี ค.ศ. 2019 เธอเป็นที่รู้จักจากบทบาทในละครเรื่อง "วัยฝันวันเยาว์" (2017), "อู๋ซิน จอมขมังเวท 2" (2017) และ "ดาวตกก่อเกิดรัก" (2023)
ชีวิตวัยเด็กและการศึกษา.
หลี่ หลานตี้ เกิดที่ปักกิ่งเมื่อวันที่ 2 กันยายน ค.ศ. 1999 ในครอบครัวชาวจีนเชื้อสายหุย เธอเป็นนักแสดงภาพยนตร์และโทรทัศน์ในจีนแผ่นดินใหญ่
ในปี ค.ศ. 2018 หลี่เข้าเรียนที่ Central Academy of Drama ด้วยคะแนนสูงสุดเป็นอันดับสองของโรงเรียนในการสอบเข้าระดับเกาเข่า
อาชีพ.
ในปี ค.ศ. 2009 หลี่ หลานตี้ วัย 10 ขวบ ได้แสดงภาพยนตร์เรื่องแรกในเรื่อง "Who Did You Lose To" ในปี ค.ศ. 2013 เธอได้แสดงในภาพยนตร์โลดโผนเรื่อง "คนคมล่าคม" ในปี ค.ศ. 2015 เธอร่วมแสดงกับจู จี้เซียว ในละครรักเรื่อง "ชาสื่อรัก" ในปี ค.ศ. 2016 เธอรับบทเป็น เหยาเหยา หญิงสาวจิตใจดีในละครโรแมนติกเรื่อง "รักห่างไกล หัวใจไม่ห่างกัน"
หลี่ได้รับความสนใจเป็นครั้งแรกจากบทของเธอในละครครอบครัวเรื่อง "Chinese Style Relationship" (2016) ในปีถัดมา เธอได้รับบทนำในละครเยาวชนเรื่อง "ความลับของใจคือเธอ" และ "อู๋ซิน จอมขมังเวท 2" ซึ่งทำให้เธอได้รับความนิยมเพิ่มมากขึ้น ต่อมา หลี่ปรากฏตัวในละครวัยรุ่นมหาวิทยาลัยเรื่อง "วัยฝันวันเยาว์" (2017) ในบท อฺวี่ โจวโจว และละครโรแมนติกเรื่อง "รักนี้นิรันดร์" ในบท ซู่ หยุนจิน นางเอกของเรื่องในช่วงวัยรุ่น ซึ่งได้รับการวิจารณ์เชิงบวกสำหรับการแสดงของเธอ
ในปี ค.ศ. 2019 หลี่ได้แสดงในละครโรแมนติกอิงประวัติศาสตร์เรื่อง "ฝันคืนสู่ต้าชิง" ในปีเดียวกันนั้นเธอได้แสดงนำในภาพยนตร์สุขนาฏกรรมจินตนิยมเรื่อง "ด้วยรัก"
อลาสเตอร์ปีศาจวิทยุ

อลาสเตอร์ "ปีศาจวิทยุ"  เป็นตัวละครที่สร้างสรรค์โดยวิเวียน "วิฟเซียพ็อพ" เมดราโน (Vivienne "VivziePop" Medrano) ปรากฏเป็นหลักในซีรีส์แอนิเมชันโทรทัศน์สำหรับผู้ใหญ่แนวละครเพลงเรื่อง "โรงแรมนรกหรรษา" ("Hazbin Hotel") โดยมีบทบาทเป็นหนึ่งในจอมปีศาจแห่งนรก อลาสเตอร์ให้เสียงพากย์โดยเอดเวิร์ด บอสโก (Edward Bosco) และกาเบรียล ซี. บราวน์ (Gabriel C. Brown) ในตอนนำร่องและซีรีส์มิวสิกวิดีโอตั้งแต่ พ.ศ. 2562 ถึง พ.ศ. 2567 และให้เสียงพากย์โดยเอมีร์ ทาไลในซีรีส์แอนิเมชันตั้งแต่ พ.ศ. 2567 นักพากย์ผู้ให้เสียงภาษาไทยคืออภิชิต ลิขิตลิ้มปรีชา อลาสเตอร์เป็นคนบาปที่ยิ้มอยู่ตลอดเวลา ได้กลับมาหลังหายตัวไป 7 ปีเพื่อมาช่วยบริหารโรงแรมชื่อโรงแรมฮาซบินซึ่งเป็นบ้านกึ่งวิถีที่ก่อตั้งโดยชาร์ลี มอร์นิงสตาร์ (Charlie Morningstar) โดยมีจุดประสงค์เพื่อไถ่บาปให้วิญญาณของผู้ที่อยู่ในนรกและช่วยให้ได้ขึ้นสวรรค์ อลาสเตอร์หาทางชี้นำและควบคุมชาร์ลี ขณะเดียวกันก็ต้องการจะปลดปล่อยวิญญาณของตนจากการรับใช้ตัวตนหนึ่งที่ยังไม่เปิดเผย อลาสเตอร์มักมาพร้อมกับฮัสค์ (Husk) ที่เป็นบาร์เทนเดอร์ และนิฟฟ์ตี้ (Niffty) ที่เป็นแม่บ้าน โดยอลาสเตอร์เป็นเจ้าของวิญญาณของทั้งคู่ อลาสเตอร์ยังถือเป็นคู่ปรับของว็อกซ์ (Vox) ซึ่งเป็นจอมปีศาจด้วยกัน และลูซิเฟอร์ (Lucifer) ที่เป็นพ่อของชาร์ลี
ตัวละครอลาสเตอร์ได้รับการตอบรับในเชิงบวก โดยได้รับความสนใจเป็นพิเศษในฐานะตัวละครเอเซ็กชวลที่โดดเด่นในสื่อ
กิลกกุ๋น

กิลกกุ๋น มีชื่อในภาษาจีนกลางว่า จฺวี้ลู่จฺวิ้น  เป็นกุ๋น (郡 "จฺวิ้น") หรือเมืองในประวัติศาสตร์ของจีน ตั้งอยู่ทางใต้ของมณฑลเหอเป่ย์ (河北) ในปัจจุบัน
เมืองกิลกกุ๋นก่อตั้งโดยรัฐจิ๋น (秦 "ฉิน") ภายหลังจากผนวกรัฐเตียว (趙 "เจ้า") ได้เมื่อ 222 ปีก่อนคริสตกาล ในช่วงต้นยุคราชวงศ์ฮั่นตะวันตก เมืองกิลกกุ๋นเป็นส่วนหนึ่งของราชรัฐเตียว หลังความล้มเหลวของกบฏเจ็ดรัฐที่ราชรัฐเตียวเข้าร่วมมด้วย เมืองกิลกกุ๋นจึงถูกปกครองโดยราชสำนักของราชวงศ์ฮั่นโดยตรง เมื่อ ค.ศ. 2 เมืองกิลกกุ๋นถูกแบ่งเขตปกครองเป็น 20 อำเภอ ได้แก่ กิลก (鉅鹿 "จฺวี้ลู่"), หนานตู๋ (南讀), กว่างเออ (廣阿), เซี่ยงชื่อ (象氏), อิ่งเถา (廮陶), ซ่งจื่อ (宋子), หยางชื่อ (楊氏), หลินผิง (臨平), เซี่ยชฺวีหยาง (下曲陽), ชื่อ (貰), เชียว (郻), ซินชื่อ (新巿), ถางหยาง (堂陽), อานติ้ง (安定), จิ้งอู่ (敬武), ลี่เซียง (歷鄉), เล่อซิ่น (樂信), อู่เถา (武陶), ไป่เซียง (柏鄉) และอานเซียง (安鄉) มีประชากรทั้งหมด 827,177 คนใน 155,951 ครัวเรือน ในรัชสมัยพระเจ้าฮั่นบู๊เต้ (漢武帝 "ฮั่นอู่ตี้") มีการก่อตั้งเมืองกว่างผิง (廣平郡 "กว่างผิงจฺวิ้น") แยกจากเมืองกิลกกุ๋น และภายหลังได้เลื่อนสถานะเป็นราชรัฐมอบเป็นเขตศักดินาของหลิว เหยี่ยน (劉偃) ผู้เป็นพระนัดดา "ฮั่นชู" (漢書) ระบุอำเภอ 16 อำเภอที่ขึ้นกับเมืองกว่างผิง ได้แก่ กว่างผิง (廣平), จาง (張), เฉาผิง (朝平), หนานเหอ (南和), เลี่ยเหริน (列人), ชื่อจาง (斥章), เริ่น (任), ชฺวีโจว (曲周), หนานชฺวี (南曲), ชฺวีเหลียง (曲梁), กว่างเซียง (廣鄉), ผิงลี่ (平利), ผิงเซียง (平鄉), หยางไถ (陽臺), กว่างเหยียน (廣年) และเฉิงเซียง (城鄉) มีอีกราชรัฐหนึ่งชื่อกว่างจง (廣宗) ดำรงอยู่เป็นระยะเวลาสั้น ๆ ตั้งแต่ ค.ศ. 2 จนถึงสิ้นสุดราชวงศ์ฮั่นตะวันตก ครอบคลุมเพียงอำเภออิ่งเถา
หลังการก่อตั้งราชวงศ์ฮั่นตะวันออก เมืองกว่างผิงถูกรวมกลับไปเข้าด้วยเมืองกิลกกุ๋น เมื่อ ค.ศ. 140 จำนวนอำเภอทั้งหมดเป็น 15 อำเภอ มีประชากร 602,096 คนหรือ 109,517 ครัวเรือน ราชรัฐกว่างผิงและกว่างผิงถูกก่อตั้งขึ้นอีกครั้งในช่วงต้นยุคราชวงศ์ฮั่นตะวันออก แต่ก็ถูกยุบไปเมื่อ ค.ศ. 82
วินาศภัยส้วมหลุมแอร์ฟวร์ท

วินาศภัยส้วมหลุมแอร์ฟวร์ท  เกิดขึ้นเมื่อวันที่ 26 กรกฎาคม ค.ศ. 1184 ที่เมืองแอร์ฟวร์ทในเยอรมนี เมื่อพระเจ้าไฮน์ริชที่ 6 ขณะดำรงพระยศเป็นพระมหากษัตริย์เยอรมันทรงกำลังประชุมโฮฟทาค  กับขุนนางท้องถิ่นบนชั้นสองของอาคารแห่งหนึ่ง โดยน้ำหนักที่รวมกันของผู้เข้าร่วมงานทำให้พื้นอาคารถล่มลงมาผ่านชั้นล่างและทะลุเข้าไปในห้องส้วมและหลุมอุจราระด้านใต้ โดยคาดการณ์ว่ามีผู้เสียชีวิตประมาณ 60 คน โดยมีบางคนเสียชีวิตจาการสำลักของเสียที่ขับถ่ายจากมนุษย์หลังจากตกลงไปในหลุมอุจจาระ
ภูมิหลัง.
ความขัดแย้งเรื่องดินแดนระหว่างลูทวิชที่ 3 ลันท์กราฟแห่งทือริงเงินกับอัครมุขนายกค็อนราทแห่งไมนทซ์ ซึ่งมีมาตั้งแต่การพ่ายแพ้ของไฮน์ริชสิงห์ ซึ่งเข้มข้นขึ้นจนถึงจุดที่จักรพรรดิโรมันอันศักดิ์สิทธิ์และราชวงศ์จำเป็นต้องเข้าแทรกแซง โดยพระเจ้าไฮน์ริชที่ 6 ขณะมีพระชนมายุ 18 พรรษาทรงได้รับพระบรมราชโองการจากจักรพรรดิฟรีดริช บาร์บาร็อสซา พระราชบิดาให้เปลี่ยนเส้นทางระหว่างการทัพไปโปแลนด์เพื่อไปยังแอร์ฟวร์ทและไกล่เกลี่ยสถานการณ์
เหตุการณ์.
พระเจ้าไฮน์ริชที่ 6 ทรงเปิดประชุมโฮฟทาคเมื่อวันที่ 25 กรกฎาคมตรงกับวันฉลองนักบุญยากอบ อัครสาวกซึ่งลันท์กราฟลูทวิช, อัครมุขนายกค็อนราท, ข้าราชบริพาร, ขุนนางท้องถิ่น, มุขนายก และพลเมืองชาวแอร์ฟวร์ทต่างเดินทางมาเข้าร่วม หลักฐานหลายแหล่งเห็นตรงกันว่าการประชุมจัดขึ้นที่ชั้นบนของอาคารสองชั้นใกล้กับอาสนวิหารแอร์ฟวร์ท แต่เห็นไม่ตรงกันที่ว่าเป็นตึกของอธิการอารามหรือที่พักของมุขนายก
การถล่ม.
คานไม้รับน้ำหนักชั้นบนเกิดผุพังและเมื่อวันที่ 26 กรกฎาคม พื้นก็เกิดถล่มลงมาเนื่องจากน้ำหนักที่มากเกินของผู้เข้าร่วม โดยแรงกระแทกจากผู้คนและเศษที่พังลงมาทำให้ชั้นล่างถล่มตัวลงเช่นกัน โดยมีบางคนตกลงต่อไปยังหลุมอุจราระ โดยมีคนประมาณ 60 คนเสียชีวิตจากการตกลงมา ถูกทับโดยเศษซากของอาคารหรือสำลักจากของเสียในหลุมอุจจาระ
พระเจ้าไฮน์ริชที่ 6 และอัครมุขนายกค็อนราทนั่งอยู่ในช่องหน้าต่างหินและพยายามไม่ให้ตกลงมา ทั้งสองเกาะอยู่จนกระทั่งเจ้าหน้าที่พร้อมบันไดมาถึงและช่วยลงมา ลันท์กราฟลูทวิชตกลงมาในเหตุการณ์ถล่ม แต่รอดชีวิตมาได้และได้รับการช่วยเหลือ
ผลที่ตามมา.
หลังจากเหตุการณ์ถล่ม พระเจ้าไฮน์ริชที่ 6 ทรงเสด็จออกจากแอร์ฟวร์ทในทันทีและกลับไปบัญชาการทัพต่อ ปล่อยให้ความขัดแย้งระหว่างลูทวิชที่ 3 กับค็อนราทแห่งไมนทซ์ไม่ได้รับแก้ไขต่อ
เอลลี่ (นักเต้น)

เอลลี่ (; โรมาจิ: "ELLY") หรือมีชื่อจริงว่า โคยะ โรซาโดะ เอลเลียต (; โรมาจิ: "Koya Rosado Elliott") เป็นนักเต้นและแร็ปเปอร์ชาวญี่ปุ่น เขาเป็นสมาชิกวงซังไดเมะ เจโซลบราเธอร์ส ตำแหน่งเพอร์ฟอร์เมอร์และอดีตสมาชิกเกคิดัน เอ็กไซล์
เขาได้เปิดตัวในฐานะศิลปินเดี่ยวอย่างเป็นทางการด้วยอิจิทัลอัลบั้ม "NEOTOKYO EP" ในเดือนกุมภาพันธ์ 2017 ภายใต้ชื่อ CRAZYBOY ต่อมาได้เปลี่ยนตัวพิมพ์ใหม่เป็นชื่อ CrazyBoy ในปี 2019 จนถึงเดือนพฤศจิกายน 2024 เปลี่ยนชื่อเป็น CB ทำกิจกรรมตั้งแต่ปี 2025
สามเยือนกระท่อมหญ้า

สามเยือนกระท่อมหญ้า  หมายถึงเหตุการณ์ในช่วงปลายยุคราชวงศ์ฮั่นตะวันออก (ประมาณคริสต์ศตวรรษที่ 2) เมื่อเล่าปี่ (劉備 "หลิว เป้ย์") ที่จะเป็นจักรพรรดิแห่งจ๊กก๊ก (蜀國 "ฉู่กั๋ว") ในอนาคตได้ไปเยี่ยมที่พำนักของจูกัดเหลียง (諸葛亮 "จูเก่อ เลี่ยง") สามครั้งเพื่อขอให้จูกัดเหลียงมาช่วยเหลือตน "จือจื้อทงเจี้ยน" (資治通鑑) บันทึกว่าการพบปะเกิดขึ้นเมื่อ ค.ศ. 207 เหตุการณ์นี้ถูกกล่าวถึงสั้น ๆ ในบันทึกประวัติศาสตร์ "สามก๊กจี่" (三國志 "ซานกั๋วจื้อ") และได้รับการเสริมแต่งให้มีรายละเอียดมากขึ้นในนวนิยาย"สามก๊ก" (三國演義 "ซานกั๋วเหยี่ยนอี้")
สองครบรอบร้อยปี

สองครบรอบร้อยปี  เป็นคำขวัญทางการเมืองที่อ้างถึงวาระครบ 100 ร้อยปีสองวาระและเป็นชุดของเป้าหมายทางเศรษฐกิจและการเมืองที่เสนอโดยเลขาธิการใหญ่ สี จิ้นผิง ภายหลังการประชุมสภาแห่งชาติพรรคคอมมิวนิสต์จีนครั้งที่ 18 ซึ่งจัดขึ้นใน ค.ศ. 2012 รัฐบาลจีนอธิบายว่าสองศตวรรษเป็นรากฐานสำคัญสำหรับการบรรลุ "ฝันจีน"
ภูมิหลัง.
ครบรอบร้อยปี (The "centenaries") หมายถึงการครบรอบหนึ่งร้อยปีสองวาระ
ความเป็นมาของคำขวัญ.
แนวคิดนี้ได้รับการกล่าวถึงเป็นครั้งแรกในการประชุมสภาพรรคครั้งที่ 15 ซึ่งจัดขึ้นใน ค.ศ. 1997 ในสมัยของเลขาธิการใหญ่ในขณะนั้น เจียง เจ๋อหมิน นอกจากถ้อยแถลงที่ปรากฏในสิ่งพิมพ์ของพรรคเป็นครั้งคราวแล้ว แนวคิดนี้ก็ไม่ได้รับการพูดถึงอย่างกว้างขวางอีกเลยกระทั่งสี จิ้นผิงเข้ารับตำแหน่งผู้นำพรรคใน ค.ศ. 2012 นับตั้งแต่นั้นมา แนวคิดนี้ก็กลายเป็นส่วนสำคัญของคำขวัญพรรค ซึ่งมีการกล่าวถึงในการรายงานข่าว ในการประชุม และในการอบรมเจ้าหน้าที่พรรค
ตามที่นักวิชาการ ติง ลู่ กล่าวไว้ "เป้าหมายสองครบรอบร้อยปีที่กล่าวอ้างนี้ เป็นพื้นฐานของโครงการวางแผนเศรษฐกิจระยะยาวทั้งหมดของจีนและวาระนโยบายเศรษฐกิจมหภาคร่วมสมัย"
งานเฉลิมฉลอง.
ครบรอบ 100 ปีพรรคคอมมิวนิสต์จีน (ค.ศ. 2021).
พิธีเฉลิมฉลองครบรอบ 100 ปีการสถาปนาพรรคคอมมิวนิสต์จีน  หรืองานครบรอบร้อยปีพรรคคอมมิวนิสต์จีน (จีน: 中国共产党成立一百周年) จัดขึ้นเมื่อวันที่ 1 กรกฎาคม ค.ศ. 2021 เลขาธิการใหญ่พรรคคอมมิวนิสต์จีน สี จิ้นผิง กล่าวสุนทรพจน์ซึ่งเขาได้ประกาศอย่างชัดเจนถึงการบรรลุเป้าหมายแรกของ "สองครบรอบร้อยปี"
"การเดินทางอันยิ่งใหญ่" การแสดงศิลปะ จัดขึ้นก่อนหน้านั้นที่สนามกีฬาแห่งชาติปักกิ่งเพื่อเฉลิมฉลองวาระครบรอบ 100 ปีการสถาปนาพรรคคอมมิวนิสต์จีนเมื่อวันที่ 28 มิถุนายน การแสดงนี้ถูกออกอากาศโดยไชนามีเดียกรุปในเย็นวันที่ 1 กรกฎาคม 2021
ครบรอบ 100 ปีสาธารณรัฐประชาชนจีน (ค.ศ. 2049).
พิธีเฉลิมฉลองครบรอบ 100 ปีการสถาปนาสาธารณรัฐประชาชนจีน  หรืองานครบรอบร้อยปีสาธารณรัฐประชาชนจีน (จีน: 中华人民共和国成立一百周年) คาดว่าจะตรงกับวันที่ 1 ตุลาคม ค.ศ. 2049 ซึ่งเป็นวันชาติของสาธารณรัฐประชาชนจีน.
การตอบสนอง.
คอลัมนิสต์ของ "เดอะดิโพลแมต" เสนอว่าการที่สีให้ความสำคัญกับเป้าหมายเหล่านี้ทำให้มีเกณฑ์การประเมินที่เป็นรูปธรรมสำหรับผลงานของพรรคคอมมิวนิสต์จีนและการบรรลุเป้าหมายเหล่านี้จะเป็นบททดสอบสำคัญต่อความชอบธรรมของการปกครองของพรรคคอมมิวนิสต์จีนในประเทศ
พรรคคอมมิวนิสต์จีนจงเจริญ

"พรรคคอมมิวนิสต์จีนจงเจริญ"  เป็นคำขวัญทางการเมืองในประเทศจีน มีที่มาจากแถลงการณ์ที่ออกในระหว่างการประชุมสภาแห่งชาติพรรคคอมมิวนิสต์จีนครั้งที่ 2 เมื่อเดือนกรกฎาคม ค.ศ. 1922 คำขวัญนี้และการเปลี่ยนแปลงรูปแบบของคำขวัญนี้ค่อย ๆ เริ่มถูกนำมาใช้ในด้านต่าง ๆ ในฐานะคำขวัญโฆษณาชวนเชื่อทางการเมือง
ต้นกำเนิด.
คำขวัญนี้ถูกนำมาใช้ครั้งแรกในเดือนกรกฎาคม ค.ศ. 1922 ในแถลงการณ์ที่ออกโดยการประชุมสภาแห่งชาติพรรคคอมมิวนิสต์จีนครั้งที่ 2 ซึ่งกำหนดโครงการของพรรคคอมมิวนิสต์จีน:
การใช้.
แถลงการณ์และวรรณกรรม.
คำขวัญนี้ถูกใช้ในเอกสารของพรรคคอมมิวนิสต์จีนและกลายเป็นคำขวัญที่นักปฏิวัติใช้ตะโกนก่อนที่พวกเขาจะเสียชีวิต
การประชุมและเทศกาล.
คำขวัญนี้มักปรากฏในข่าวประชาสัมพันธ์ของการประชุมใหญ่ ๆ และเป็นคำขวัญในเทศกาลและการเฉลิมฉลองต่าง ๆ
การแสดงทางวัฒนธรรม.
คำขวัญนี้ยังปรากฏในการแสดงศิลปะพื้นบ้านบางประเภท ซึ่งมักใช้เพื่อแสดงความชื่นชมของชาวนาต่อนโยบายของพรรคคอมมิวนิสต์จีน
ผู้ที่ใช้คำขวัญนี้.
เย่ เจี้ยนอิง.
หลังแก้ไขปัญหาการจับกุมสมาชิกพรรคคอมมิวนิสต์จีน 44 คน รวมถึงหลี่ ซิน เลขานุการของเถิง ไต้ยฺเหวี่ยน ที่ปรึกษาทางการทหารของ เย่ เจี้ยนอิงและสมาชิกคนอื่น ๆ ของหนังสือพิมพ์ "เจี่ยฟ่าง" โดยตำรวจทหารปักกิ่งเมื่อวันที่ 3 เมษายน ค.ศ. 1946 เย่ เจี้ยนอิง ผู้แทนพรรคคอมมิวนิสต์จีนของกรมบริหารการไกล่เกลี่ยทางทหาร นำผู้ที่ได้รับการปล่อยตัวเดินผ่านถนนฉางอานตะวันตก จุดประทัด และตะโกนคำขวัญ
เผิง ไพ่.
เผิง ไพ่ อดีตสมาชิกก๊กมินตั๋งและสมาชิกกรมการเมืองในการประชุมสภาแห่งชาติพรรคคอมมิวนิสต์จีนครั้งที่ 6 ถูกประหารชีวิตที่เรือนจำหลงหฺวา เซี่ยงไฮ้ เมื่อวันที่ 24 สิงหาคม ค.ศ. 1929 หลังการจับกุม เขาร้องเพลง "แองเตอร์นาซิอองนาล" และตะโกนคำขวัญเมื่อถูกประหารชีวิต
ยฺวิ่น ไต้อิง.
ยฺวิ่น ไต้อิง อดีตผู้ฝึกสอนที่กรมการเมืองของโรงเรียนการทหารหวงผู่และผู้นำยุคแรกของพรรคคอมมิวนิสต์จีนที่นำการก่อการกำเริบกว่างโจว ถูกจับกุมในเซี่ยงไฮ้ใน ค.ศ. 1930 และตะโกนคำขวัญเมื่อถูกประหารชีวิตในเรือนจำทหารหนานจิง
จ้าว ชื่อเหยียน.
จ้าว ชื่อเหยียน ลุงของหลี่ เผิง อดีตสมาชิกสำนักงานเหนือของคณะกรรมาธิการกลางพรรคคอมมิวนิสต์จีนและอดีตนายกรัฐมนตรีสาธารณรัฐประชาชนจีน ซึ่งเข้าร่วมการกรีธาทัพขึ้นเหนือของกองทัพปฏิวัติแห่งชาติ ถูกจับกุมในเซี่ยงไฮ้เนื่องจากมีส่วนร่วมในกิจกรรมลับหลังอุบัติการณ์ 12 เมษายน ค.ศ. 1927 เมื่อเขาถูกประหารชีวิตที่สะพานเฟิงหลินในเซี่ยงไฮ้ เขาก็ตะโกนคำขวัญ
จ้าว อีม่าน.
จ้าว อีม่าน อดีตศิษย์เก่าโรงเรียนการทหารหวงผู่ นักสู้ต่อต้านญี่ปุ่น และกรรมการการเมืองของกรมทหารที่ 2 กองพลที่ 1 กองทัพที่ 3 แห่งกองกำลังต่อต้านญี่ปุ่นภาคตะวันออกเฉียงเหนือ ถูกจับโดยกองทัพคันโตของญี่ปุ่น และถูกประหารชีวิตนอกประตูเสียวเป่ย์ของอำเภอจู๋เหอ (ปัจจุบันคือช่างจื้อ มณฑลเฮย์หลงเจียง) ใน ค.ศ. 1936 เธอตะโกนคำขวัญเมื่อถูกประหารชีวิต
นักศึกษาขบวนการประชาธิปไตย ค.ศ. 1989.
วันที่ 27 เมษายน ค.ศ. 1989 ระหว่างขบวนการนักศึกษา ค.ศ. 1989 นักศึกษาวิทยาลัยในปักกิ่งจัดการเดินขบวนในปักกิ่งเพื่อประท้วง "บทบรรณาธิการ 26 เมษายน" ที่ตีพิมพ์โดยหนังสือพิมพ์ "พีเพิลส์เดลี" ในระหว่างการเดินขบวน นักศึกษาบางคนชูป้ายผ้าที่เขียนว่า "พรรคคอมมิวนิสต์จีนผู้ซื่อสัตย์จงเจริญ"
สี จิ้นผิง.
สี จิ้นผิงใช้คำขวัญนี้ในตอนท้ายของสุนทรพจน์รำลึกวันชาติสาธารณรัฐประชาชนจีนใน ค.ศ. 2019 และในโอกาสครบรอบ 100 ปีพรรคคอมมิวนิสต์จีนใน ค.ศ. 2021
ฌีว็องชี

ฌีว็องชี  เป็นแบรนด์แฟชั่นหรูและน้ำหอมสัญชาติฝรั่งเศส ซึ่งเป็นเจ้าของแบรนด์โอตกูตูร์และเสื้อผ้าสำเร็จรูป รวมถึงเครื่องประดับ น้ำหอม และเครื่องสำอาง ภายใต้ชื่อ ปาร์เฟิงฌีว็องชี (Parfums Givenchy) ห้องเสื้อฌีว็องชีก่อตั้งเมื่อ ค.ศ. 1952 โดยดีไซเนอร์ อูแบร์ เดอ ฌีว็องชี และได้เป็นสมาชิกของเฟเดร็องซียงเดอลาโอตกูตูร์เอเดอลามอด ฌีว็องชีเป็นหนึ่งในบริษัทลูกของกลุ่มธุรกิจหรู แอลวีเอ็มเอช
ชาโต

ชาโต (หรือนามพหูพจน์ châteaux) คือ คฤหาสน์หรือวังหรือที่พักอาศัยของของเจ้าของที่ดิน ชนชั้นสูงหรือขุนนาง เจ้าของคฤหาสน์หรือบ้านในชนบทอันงดงามของชนชั้นขุนนางหรือผู้ดี ซึ่งอาจมีหรือไม่มีป้อมปราการก็ได้ โดยดั้งเดิมแล้วจะพบมากในภูมิภาคที่ใช้ภาษาฝรั่งเศส
ปัจจุบันคำว่า "ชาโต" อาจหมายถึงที่อยู่อาศัยอันโอ่อ่าที่สร้างในสไตล์ฝรั่งเศส และยังใช้เรียกที่ดินหรืออสังหาริมทรัพย์ของผู้ผลิตไวน์ โดยเฉพาะในภูมิภาคบอร์โดที่ทำไวน์ของฝรั่งเศส
ชาร์ล โบดแลร์

ชาร์ล ปีแยร์ โบดแลร์ (9 เมษายน ค.ศ. 1821 – 31 สิงหาคม ค.ศ. 1867) เป็นกวี นักเขียนเรียงความ นักแปล และนักวิจารณ์ศิลปะชาวฝรั่งเศส บทกวีของเขาได้รับการยกย่องว่ามีความชำนาญในการใช้จังหวะและสัมผัส อีกทั้งมีกลิ่นอายของความแปลกใหม่ที่ได้รับอิทธิพลมาจากยุคโรแมนติก และมีพื้นฐานจากการสังเกตชีวิตจริง
ผลงานที่โด่งดังที่สุดของเขาคือหนังสือ บทกวี ชื่อ "Les Fleurs du mal" ("ดอกไม้แห่งความชั่วร้าย") แสดงให้เห็นถึงธรรมชาติของความงามที่เปลี่ยนแปลงไปอย่างรวดเร็วในปารีสที่อุตสาหกรรมกำลังพัฒนาอย่างรวดเร็ว อันเป็นผลมาจากการปรับปรุงกรุงปารีสของโอสมานน์ ในช่วงกลางศตวรรษที่ 19 รูปแบบของบทกวีร้อยแก้วดั้งเดิมของโบดแลร์มีอิทธิพลต่อกวีรุ่นต่อ ๆ มา เช่น ปอล แวร์แลนน์, อาร์ตูร์ แร็งโบ และสเตฟานน์ มาลาร์เม เขาเป็นผู้บัญญัติศัพท์คำว่า modernity ("modernité") เพื่ออธิบายประสบการณ์ชีวิตอันรวดเร็วในมหานครและหน้าที่ของศิลปะในการถ่ายทอดประสบการณ์นั้น
ฌอร์ฌ-เออแฌนน์ โอสมานน์

ฌอร์ฌ-เออแฌนน์ โอสมานน์ (27 มีนาคม 1809 – 11 มกราคม 1891) เป็นข้าราชการชาวฝรั่งเศสที่ดำรงตำแหน่งผู้ว่าราชการเมืองแซน (1853–1870) โดยได้รับเลือกจากจักรพรรดินโปเลียนที่ 3 ให้ดำเนินโครงการปรับปรุงเมืองครั้งใหญ่ด้วยถนนสายใหม่ สวนสาธารณะ และงานสาธารณะในกรุงปารีส ซึ่งมักเรียกกันว่า การปรับปรุงปารีสของโอสมานน์ แม้ในเวลาต่อมาเขาจะถูกวิพากษ์วิจารณ์อย่างหนักจนถูกปลดออกจากตำแหน่งในปี 1870 แต่วิสัยทัศน์ของเขายังคงกำหนดรูปลักษณ์ของใจกลางกรุงปารีสจนถึงปัจจุบัน
อาร์ตูร์ แร็งโบ

ฌ็อง นีกอลา อาร์ตูร์ แร็งโบ (20 ตุลาคม ค.ศ. 1854 – 10 พฤศจิกายน ค.ศ. 1891) เป็นกวีชาวฝรั่งเศสแนวนอกกรอบและเหนือจริง และมีอิทธิพลต่อวรรณกรรมและศิลปะสมัยใหม่ และเป็นต้นเค้าของลัทธิเหนือจริง
เขาเกิดที่เมืองชาร์เลอวีล เริ่มเขียนหนังสือตั้งแต่อายุยังน้อยอีกทั้งยังเป็นนักเรียนที่มีผลการเรียนยอดเยี่ยม แต่ในช่วงวัยรุ่น เขาได้ละทิ้งการศึกษาในระบบและหนีไปปารีสท่ามกลางสงครามฝรั่งเศส-ปรัสเซีย ในช่วงวัยรุ่นตอนปลายถึงวัยผู้ใหญ่ตอนต้น เขาได้เขียนผลงานวรรณกรรมเป็นส่วนใหญ่ และเมื่ออายุ 20 ปี แร็งโบก็เลิกเขียนวรรณกรรมอย่างสิ้นเชิง หลังจากรวบรวมผลงานสำคัญชิ้นสุดท้ายของเขาชื่อ "Illuminations"
แร็งโบเป็นคนเสเพลและมีจิตใจไม่อยู่นิ่งเขามีความสัมพันธ์ธ์รักที่วุ่นวายและบางครั้งก็รุนแรงกับกวีร่วมสมัยอย่างปอล แวร์แลน กวีร่วมชาติ ซึ่งกินเวลานานเกือบสองปี หลังจากเกษียณอายุจากการเป็นนักเขียน เขาได้เดินทางไปทั่วสามทวีปในฐานะพ่อค้าและนักสำรวจจนกระทั่งเสียชีวิตด้วยโรคมะเร็ง หลังวันเกิดครบรอบ 37 ปี ในฐานะกวี แร็งโบเป็นที่รู้จักดีจากผลงานด้านสัญลักษณ์นิยม และในบรรดาผลงานอื่น ๆ ของเขา แร็งโบเป็นที่รู้จักกันดีในผลงานเรื่อง "A Season in Hell" ซึ่งเป็นผลงานก่อนการมาของวรรณกรรมสมัยใหม่
สโมสรฟุตบอลนิวคาสเซิลยูไนเต็ดในฤดูกาล 2025–26

ฤดูกาล 2025–26 เป็นฤดูกาลที่ 133 ในประวัติศาสตร์ของสโมสรฟุตบอลนิวคาสเซิลยูไนเต็ดและเป็นฤดูกาลที่ 9 ติดต่อกันในพรีเมียร์ลีก นอกจากลีกในประเทศแล้ว สโมสรยังจะเข้าแข่งขันเอฟเอคัพ อีเอฟแอลคัพ และยูฟ่าแชมเปียนส์ลีก อีกด้วย
พรีซีซันและนัดกระชับมิตร.
ในช่วงพรีซีซัน นิวคาสเซิลยูไนเต็ดประกาศว่าพวกเขาจะมุ่งหน้าสู่สกอตแลนด์เพื่อพบกับเซลติก แชมป์สกอตติชพรีเมียร์ชิป และไปสิงคโปร์เพื่อพบกับอาร์เซนอลทีมร่วมศึกพรีเมียร์ลีกซึ่งเป็นส่วนหนึ่งของ "Singapore's Festival of Football Tournament" นอกจากนี้ ยังได้รับการยืนยันว่าจะไปเยือนเกาหลีใต้เป็นครั้งแรก เพื่อเข้าร่วมการแข่งขัน Coupang Play Series 2025 โดยจะพบกับ K League XI และทอตนัมฮอตสเปอร์
เคธ ไวลี

เคธ คริสโตเฟอร์ ไวลี (เกิด 3 ตุลาคม ค.ศ. 1948) เป็นอดีตนักพาราลิมปิกจากบริเตนใหญ่ และบิดาของนักเทนนิสวีลแชร์ จอร์แดน ไวลี ในพาราลิมปิกฤดูร้อน 1984 เขาเข้าแข่งในกรีฑาและยิงปืน เขามีโรค osteogenesis imperfecta ซึ่งเป็นโรคเดียวกันกับลูกสาว
เขาได้เหรียญทองแดงในพาราลิมปิกฤดูร้อน 1984 ประเภทชาย 100 เมตร L3
รายชื่อยุทโธปกรณ์ในกองทัพอากาศไทย

บทความนี้แสดงรายชื่อยุทโธปกรณ์และอาวุธในกองทัพอากาศไทย
อากาศยานในประจำการและอนาคต.
ในเดือนสิงหาคม 2568 กองทัพอากาศไทยมีเครื่องบินรบจำนวนทั้งสิ้น 97 ลำ แบ่งเป็นเครื่องบินขับไล่พหุภารกิจจำนวน 58 ลำ เครื่องบินขับไล่เบาจำนวน 13 ลำ และเครื่องบินโจมตีเบาจำนวน 26 ลำ
บัญชี F-16.
กองทัพอากาศไทยมี F-16 ใช้งานรวม 59 ลำ ประสบอุบัติเหตุ 6 ลำ ปลดประจำการ 6 ลำ ปัจจุบันในปี 2025 เหลือใช้งาน 47 ลำ
ปัญญา อุดชาชน

ปัญญา อุดชาชน (เกิด 15 เมษายน พ.ศ. 2499) เป็นนักกฎหมายชาวไทยที่ดำรงตำแหน่งตุลาการศาลรัฐธรรมนูญของประเทศไทยตั้งแต่ปี พ.ศ. 2558 ก่อนหน้านี้เขาเคยดำรงตำแหน่งเลขาธิการศาลรัฐธรรมนูญ
การศึกษา.
ดร.ปัญญา อุดชาชน สำเร็จการศึกษาศิลปศาสตรบัณฑิตจากคณะรัฐศาสตร์ มหาวิทยาลัยรามคำแหง นิติศาสตรบัณฑิต จากมหาวิทยาลัยสุโขทัยธรรมาธิราช และนิติศาสตรมหาบัณฑิต กฎหมายมหาชน จากจุฬาลงกรณ์มหาวิทยาลัยจบการศึกษาปริญญาเอก นิติศาสตร์ดุษฎีบัณฑิตจากคณะนิติศาสตร์ปรีดี พนมยงค์ มหาวิทยาลัยธุรกิจบัณฑิตย์ และจบการศึกษาปรัชญาดุษฎีบัณฑิต สาขาวิชาการบริหารกระบวนการยุติธรรม จากคณะนิติศาสตร์ มหาวิทยาลัยธรรมศาสตร์
การทำงาน.
ศาลรัฐธรรมนูญ.
วาระการดำรงตำแหน่งตุลาการศาลรัฐธรรมนูญของปัญญาสิ้นสุดลงเมื่อเดือนพฤศจิกายน พ.ศ. 2567 แต่ยังคงดำรงตำแหน่งต่อไปจนกว่าจะมีการแต่งตั้งผู้ดำรงตำแหน่งแทน
ยุบพรรคก้าวไกล.
เมื่อวันที่ 7 สิงหาคม พ.ศ. 2567 ในมติยุบพรรคก้าวไกล ปัญญาได้ร่วมลงมติว่าพรรคต้องการล้มล้างการปกครองด้วยวิธีการที่ขัดต่อรัฐธรรมนูญ
ถอดถอนเศรษฐา ทวีสิน.
วันที่ 14 สิงหาคม พ.ศ. 2567 ศาลรัฐธรรมนูญมีมติถอดถอนเศรษฐา ทวีสิน ออกจากตำแหน่งนายกรัฐมนตรี ด้วยคะแนนเสียง 5 ต่อ 4 เสียง โดยวินิจฉัยว่านายกรัฐมนตรีได้กระทำผิดหลังจากแต่งตั้งพิชิต ชื่นบาน ทนายความผู้เคยต้องโทษคดีอาญา เป็นรัฐมนตรีประจำสำนักนายกรัฐมนตรีในคณะรัฐมนตรีของเขา
วิรุฬห์ แสงเทียน

วิรุฬห์ แสงเทียน (เกิด 27 พฤศจิกายน พ.ศ. 2494) เป็นนักกฎหมายชาวไทย ปัจจุบันดำรงตำแหน่งเป็นตุลาการศาลรัฐธรรมนูญ และอดีตผู้พิพากษาอาวุโสในศาลฎีกา
การศึกษา.
วิรุฬห์สำเร็จการศึกษาปริญญาตรีนิติศาสตรบัณฑิตจากมหาวิทยาลัยธรรมศาสตร์
การทำงาน.
ในเดือนกุมภาพันธ์ พ.ศ. 2558 วิรุฬห์ได้รับการแต่งตั้งให้เป็น 1 ใน 9 ผู้พิพากษาที่ทำหน้าที่พิจารณาคดีของยิ่งลักษณ์ ชินวัตร อดีตนายกรัฐมนตรีเกี่ยวกับคดีโครงการรับจำนำข้าวของรัฐบาล
ศาลฎีกา.
วิรุฬห์ดำรงตำแหน่งรองประธานศาลฎีกา
ศาลรัฐธรรมนูญ.
พระบาทสมเด็จพระวชิรเกล้าเจ้าอยู่หัวได้มีพระบรมราชโองการโปรดเกล้าฯ แต่งตั้งวิรุฬห์ให้เป็นตุลาการศาลรัฐธรรมนูญเมื่อวันที่ 1 เมษายน พ.ศ. 2563 และได้ประกาศลงใน "ราชกิจจานุเบกษา" เมื่อวันที่ 6 เมษายน พ.ศ. 2563
การแจกแจงปัวซง

ในทฤษฎีความน่าจะเป็นและสถิติวิเคราะห์ การแจกแจงปัวซง เป็นการแจกแจงที่อธิบายถึงจำนวนเหตุการณ์ที่สนใจ ซึ่งเกิดขึ้นในช่วงเวลาใดเวลาหนึ่งและขอบเขตใดขอบเขตหนึ่ง การแจกแจงนี้สามารถประยุกต์ใช้กับจำนวนเหตุการณ์ในรูปแบบอื่นที่ไม่จำกัดแค่เวลา เช่น จำนวนเหตุการณ์ในพื้นที่หรือปริมาตรที่กำหนด การแจกแจงนี้ตั้งชื่อตามซีเมอง เดอนี ปัวซง นักคณิตศาสตร์ขาวฝรั่งเศส
ในการแจกแจงปัวซง หากจำนวนเหตุการณ์ที่มีการคาดหมายคือ λ ความน่าจะเป็นที่จะเกิดเหตุการณ์ 𝑘 ครั้งสามารถคำนวณได้จากสมการดังนี้:60
<math>\frac{\lambda^k e^{-\lambda}}{k!} .</math>
ตัวอย่างเช่น ศูนย์รับสายโทรศัพท์ของบริษัทแห่งหนึ่งรับสายเฉลี่ย 𝜆 = 3 ครั้งต่อนาที ซึ่งจำนวนครั้งในการโทรของแต่ละนาทีเป็นอิสระต่อกัน ดังนั้นจำนวนครั้งการโทร 𝑘 ครั้งในหนึ่งนาทีจึงมีลักษณะการแจกแจงแบบปัวซง เช่น โอกาสที่จะได้รับสายหนึ่งในสี่ครั้งต่อหนึ่งนาทีรวมกัน 0.77 ขณะที่การไม่รับสาย หรือรับสายมากกว่าห้าครั้งขึ้นไป จะมีโอกาสประมาณ 0.23
คำจำกัดความ.
ถ้าตัวแปรสุ่มไม่ต่อเนื่อง 𝑋 มีการแจกแจงปัวซองที่พารามิเตอร์ 𝜆>0 สามารถเขียนฟังก์ชันมวลความน่าจะเป็นได้ดังนี้:60
<math>f(k; \lambda) = \Pr(X{=}k)= \frac{\lambda^k e^{-\lambda}}{k!},</math>
โดยที่
จำนวนจริงบวก 𝜆 มีค่าเท่ากับค่าความคาดหมายของตัวแปรสุ่ม 𝑋 และมีค่าเท่ากับความแปรปรวนด้วยเช่นกัน
<math>\lambda = \operatorname{E}(X) = \operatorname{Var}(X).</math>
กรณีทั่วไปที่ทราบอัตราการเกิดเหตุการณ์เฉลี่ย 𝑟 ต่อหน่วยเวลา และพิจารณาช่วงเวลา 𝑡 หน่วย จะได้ว่า 𝜆=𝑟𝑡 และสามารถเขียนออกมาเป็นสูตรได้นี้:
 <math>P(k \text{ events in interval } t) = \frac{(rt)^k e^{-rt}}{k!}.</math>
ตัวอย่าง.
การแจกแจงปัวซงสถานการณ์ที่จำนวนเหตุการณ์ที่อาจเกิดขึ้นมีจำนวนมาก แต่แต่ละเหตุการณ์เกิดขึ้นค่อนข้างน้อย เช่น
เครื่องอิสริยาภรณ์ธงชาติ

เครื่องอิสริยาภรณ์ธงชาติ  เป็นเครื่องอิสริยาภรณ์ชั้นที่สองและเก่าแก่ที่สุดของประเทศเกาหลีเหนือ ถูกสร้างขึ้นเมื่อวันที่ 12 ตุลาคม พ.ศ. 2491 หลังจากสถาปนาประเทศเกาหลีเหนือได้หกสัปดาห์ โดยตั้งตามชื่อธงชาติของประเทศ
เครื่องอิสริยาภรณ์นี้มอบให้กับเจ้าหน้าที่ทางการทหารระดับสูงของเกาหลีเหนือ หรือผู้กระทำคุณประโยชน์ทางด้านการเมือง ด้านศิลปวัฒนธรรม และเศรษฐกิจของเกาหลีเหนือ โดยมอบให้ทั้งพลเมืองเกาหลีเหนือและชาวต่างประเทศ กรณีเป็นสมาชิกพรรคแรงงานเกาหลีเหนือจะมีการมอบตามปีที่เป็นสมาชิก เริ่มจากชั้นที่สามเมื่อเป็นสมาชิกพรรคครบ 15 ปี ชั้นที่สองเมื่อเป็นสมาชิกพรรคครบ 20 ปี และชั้นที่หนึ่งเมื่อเป็นสมาชิกพรรคครบ 25 ปี
ลำดับชั้น.
เครื่องอิสริยาภรณ์นี้มีทั้งสิ้นสามชั้น โดยจะมีลักษณะแตกต่างกันเพียงเล็กน้อย ดังนี้
เครื่องราชอิสริยาภรณ์พระเจ้าการ์โลสที่ 3

เครื่องราชอิสริยาภรณ์พระเจ้าการ์โลสที่ 3  เป็นเครื่องราชอิสริยาภรณ์งแห่งประเทศสเปน และเป็นเครื่องราชอิสริยาภรณ์ชั้นสูงสามลำดับแรกของประเทศร่วมกับเครื่องราชอิสริยาภรณ์อิซเบลลาชาวคาทอลิกและเครื่องราชอิสริยาภรณ์กิตติคุณฝ่ายพลเรือน สร้างขึ้นเมื่อวันที่ 19 กันยายน พ.ศ. 2314 โดยพระเจ้าการ์โลสที่ 3 แห่งสเปน มีคำขวัญว่า "Virtuti et mérito" ("ด้วยคุณธรรมและความชอบ") เพื่อมอบให้แก่ผู้ดำรงตำแหน่งทางการเมือง ผู้นำประเทศ และเจ้าหน้าที่ระดับสูงของรัฐ รวมไปถึงผู้กระทำการอันเป็นคุณูปการต่อประเทศสเปนและราชบัลลังก์ ซึ่งคล้ายกับการมอบเครื่องราชอิสริยาภรณ์จุลจอมเกล้าในประเทศไทย โดยมีการมอบให้กับทั้งชาวสเปนและชาวต่างประเทศ
ประวัติ.
พระเจ้าการ์โลสที่ 3 แห่งสเปนทรงจัดตั้งภราดรภาพนี้ขึ้นหลังจากที่พระราชนัดดาพระองค์แรกประสูติ เพื่อแสดงความขอบคุณต่อพระเจ้าและพระแม่มารีภายใต้ฐานานุกรม “ปฏิสนธินิรมล” ซึ่งพระองค์ทรงเลื่อมใสอย่างลึกซึ้ง โดยแรกเริ่มภราดรภาพมี 2 ชั้น คือ อัศวินประถมาภรณ์ และอัศวินตริตาภรณ์ ต่อมามีการเพิ่มชั้นอัศวินพิเศษ และมีการกำหนดคุณสมบัติให้เฉพาะชนชั้นสูงชาวสเปนและเลื่อมใสในคริสตจักรโรมันคาทอลิกอย่างเข้มข้นเท่านั้น
ในปี พ.ศ. 2390 ได้เปลี่ยนสถานะจากภราดรภาพสู่เครื่องราชอิสริยาภรณ์ และในปี พ.ศ. 2421 ได้เพิ่มชั้นสายสร้อยซึ่งเป็นชั้นสูงสุด ปัจจุบันมีทั้งหมด 5 ชั้น โดยมีพระมหากษัตริย์สเปนเป็นประธานแห่งเครื่องราชอิสริยาภรณ์ และมีนายกรัฐมนตรีสเปนเป็นัครมหาเสนาบดีของเครื่องราชอิสริยาภรณ์
ลำดับชั้น.
เครื่องอิสริยาภรณ์นี้มีทั้งสิ้นห้าชั้น ดังต่อไปนี้
ในที่นี้มิได้รวมสำหรับที่มอบให้แก่ชาวต่างประเทศแต่อย่างใด
สุรจิตต์ พงษ์สิงห์วิทยา

สุรจิตต์ พงษ์สิงห์วิทยา (เกิด 17 มิถุนายน พ.ศ. 2523) ชื่อเล่น จอห์น เป็นนักการเมืองชาวไทย ปัจจุบันดำรงตำแหน่ง สมาชิกสภากรุงเทพมหานคร เขตลาดกระบัง สังกัดพรรคเพื่อไทย อดีตประธานสภากรุงเทพมหานคร
ประวัติ.
การศึกษา จบปริญญาตรี วิทยศาสตรบัณฑิต มหาวิทยาลัยขอนแก่น
ปริญญาโท Engineering Management, University of Technology Sydney, ออสเตรเลีย
ปริญญาโท Master of Professional Accounting, University of Western Sydney, ออสเตรเลีย
ปริญญาเอก Professional Doctorates Central Queensland University, ออสเตรเลีย
การทำงาน.
สุรจิตต์ขยายความร่วมมือระหว่างกรุงเทพฯ กับเมืองใหญ่ ๆ ทั่วโลก เช่น ลอนดอน ไมอามี และโฮโนลูลู
เมื่อวันที่ 3 กรกฎาคม พ.ศ. 2568 สมาชิกสภาจำนวน 25 คนได้ยื่นญัตติเพื่อเลือกประธานสภากรุงเทพมหานครคนใหม่ ญัตติดังกล่าวจะถูกรวมอยู่ในวาระการประชุมสภาครั้งต่อไป
เมื่อวันที่ 24 กรกฎาคม พ.ศ. 2568 หนังสือพิมพ์ "บางกอกโพสต์" รายงานว่าสุรจิตต์จะลาออกจากตำแหน่งประธานสภาในวันที่ 29 กรกฎาคม พ.ศ. 2568
กนกนุช กลิ่นสังข์

กนกนุช กลิ่นสังข์ (เกิด 19 ธันวาคม พ.ศ. 2501) ชื่อเล่น หนุ่ย เป็นนักการเมืองหญิงชาวไทย ปัจจุบันดำรงตำแหน่งเป็นสมาชิกสภากรุงเทพมหานคร เขตดอนเมือง
ประวัติ.
กนกนุช เกิดเมื่อวันที่ 19 ธันวาคม พ.ศ. 2501 สำเร็จการศึกษาระดับปริญญาตรี คณะรัฐศาสตร์ จากมหาวิทยาลัยรามคำแหง และระดับปริญญาโท คณะรัฐศาสตร์ จากมหาวิทยาลัยสุโขทัยธรรมาธิราช
กาเอต็อง ดูว์กา

กาเอต็อง ดูว์กา (20 กุมภาพันธ์ ค.ศ. 1953 – 30 มีนาคม ค.ศ. 1984) เป็นพนักงานต้อนรับบนเครื่องบินชาวแคนาดาที่ระบุผิดเป็น "ผู้ป่วยศูนย์"  ในช่วงโรคระบาดเอดส์ เรื่องเล่านี้ที่ได้รับความนิยมอย่างแพร่หลายจากหนังสือ"แอนด์เดอะแบนด์เพลด์ออน"ของแรนดี ชิลต์สใน ค.ศ. 1987 ถูกหักล้างด้วยการตรวจสอบทางวิทยาศาสตร์ในเวลาต่อมา การวิเคราะห์ทางพันธุกรรมในภายหลังพบว่าชายรักร่วมเพศหลายพันคนมีเชื้อเอชไอวีในประเทศสหรัฐก่อนที่ดูว์กาจะติดเชื้อเอง
ดูว์กาทำงานเป็นพนักงานต้อนรับบนเครื่องบินให้กับแอร์แคนาดาและเสียชีวิตที่นครเกแบ็กในเดือนมีนาคม ค.ศ. 1984 เป็นผลจากไตวายจากการติดเชื้อที่เกี่ยวข้องกับโรคเอดส์ ในเดือนมีนาคม ค.ศ. 1984 การศึกษาติดตามดูว์กาพร้อมกับชายรักร่วมเพศและไบเซ็กชวลคนอื่น ๆ เพื่อระบุถึงบทบาทของเขาในกลุ่มผู้ป่วยโรคเอดส์ 40 รายในประเทศสหรัฐ เขาถูกตั้งชื่อว่า "ผู้ป่วย โอ"  โดย "O" แทน "นอกแคลิฟอร์เนีย"  อย่างไรก็ตาม "แอนด์เดอะแบนด์เพลด์ออน"ภายหลังใช้คำว่า "Patient 0" คือแทนโอด้วย "ศูนย์" จึงมีการสนใจจากสื่อกับดูว์กาเป็นอย่างมาก การศึกษาใน ค.ศ. 2016 ยืนยันว่าดูว์กาไม่ได้นำเชื้อเอชไอวีเข้าสู่สหรัฐ และเขาไม่ใช่ผู้ป่วยศูนย์ผ่านการวิเคราะห์ทางพันธุกรรมของตัวอย่างเลือดที่บรรจุไว้ ซึ่งได้รับการสนับสนุนจากงานสืบสวนเชิงประวัติศาสตร์
การวิจัยกระจุก ค.ศ. 1984.
งานวิจัยศูนย์ควบคุมโรคติดต่อสหรัฐ (CDC) ใน ค.ศ. 1984 ชื่อ "Cluster of Cases of the Acquired Immune Deficiency Syndrome" ที่ตีพิมพ์ใน "The American Journal of Medicine" ได้ตรวจสอบการติดต่อทางเพศของชายรักร่วมเพศที่ติดเชื้อเอดส์ เพื่อตรวจสอบว่าประวัติของพวกเขาสอดคล้องกับสมมติฐานที่ว่าเอดส์เกิดจากเชื้อก่อโรคหรือไม่ กราฟที่แนบมากับเอกสารได้ติดตามลำดับการติดเชื้อในชาย 40 คน และระบุโหนดหนึ่งเป็น "ผู้ป่วยหมายเลข 0" (โดยมีโหนดอื่น ๆ รวมถึงที่อยู่และหมายเลขที่ระบุลำดับที่พวกเขามีอาการของโรคเอดส์ เช่น "NY 14") จากนั้นตัววิจัยระบุว่า:
<templatestyles src="Template:Blockquote/styles.css" />หากสมมติฐานเรื่องเชื้อก่อโรคเป็นจริง ผู้ป่วยหมายเลข 0 อาจเป็นตัวอย่าง"พาหะ"ของเชื้อดังกล่าว เขามีเพศสัมพันธ์กับผู้ป่วยโรคเอดส์อีกแปดคน และอาจเป็นต้นตอของโรคเอดส์สำหรับผู้ป่วยอย่างน้อยสามคนในจำนวนนั้น สองในสามคนนี้เคยเป็นคู่นอนของเขาก่อนที่จะมีโรคมะเร็งคาโปซีอย่างชัดเจน
ในเวลาต่อมานักวิจัยระบุว่าเดิมทีกำหนดในรายงานให้ดูว์กาเป็น "ผู้ป่วย O" โดยที่ "O" ย่อมาจาก "นอกแคลิฟอร์เนีย" แต่ต่อมาถูกเปลี่ยนเป็นตัวเลข "0"
การระบุเป็น"ผู้ป่วยศูนย์".
ดูว์กาปรากฏตัวอย่างโดดเด่นในหนังสือ"แอนด์เดอะแบนด์เพลด์ออน: โพลิติกส์, พีเพิล แอนด์ดิเอดส์เอพิเดมิก" (1987) ของแรนดี ชิลต์สที่ตีพิมพ์ใน ค.ศ. 1987 ซึ่งบันทึกการระบาดของโรคเอดส์ในประเทศสหรัฐ ชิลต์สเรียกดูว์กาเป็น "ผู้ป่วยศูนย์" และพรรณนาว่าเขามีพฤติกรรมเกือบต่อต้านสังคมโดยกล่าวหาว่าจงใจแพร่เชื้อไวรัส หรืออย่างน้อยก็ทำให้ผู้อื่นตกอยู่ในอันตรายโดยประมาท ชิลต์สได้สัมภาษณ์เซลมา ดริทซ์ นักระบาดวิทยาผู้รายงานว่าใน ค.ศ. 1982 เธอแจ้งดูว์กาว่าเขาแพร่เชื้อไวรัสไปยังผู้อื่น แต่เขาปฏิเสธที่จะหยุดมีเพศสัมพันธ์แบบไม่ตั้งใจแม้จะทำเช่นนั้น ดูว์กาได้รับการอธิบายว่าเป็นนักกีฬาทางเพศที่หล่อเหลาและมีเสน่ห์ ซึ่งตามการประมาณการของเขาเอง เขาจะมีคู่นอนโดยเฉลี่ยหลายร้อยคนต่อปี เขาอ้างว่ามีคู่นอนมากกว่า 2,500 คนทั่วอเมริกาเหนือนับตั้งแต่เริ่มมีเพศสัมพันธ์ใน ค.ศ. 1972 ในหนังสือ"ฮาวทูเซอร์ไวฟ์อะเพลก"ของเดวิด แฟรนส์ใน ค.ศ. 2016 บรรณาธิการของชิลต์สได้แสดงความเสียใจที่ "ตัดสินใจในการใส่ร้ายดูว์กาอย่างรู้ตัวดีในการโฆษณาและการประชาสัมพันธ์หนังสือเพื่อกระตุ้นยอดขาย"
Xiphactinus

Xiphactinus (จากภาษาละตินและกรีกแปลว่า "ดาบกระเบน") เป็นสกุลของปลาที่มีก้านครีบนักล่าขนาดใหญ่ที่สูญพันธุ์แล้ว ซึ่งมีชีวิตอยู่ในช่วง Albian ตอนปลายถึง Maastrichtian ตอนปลาย สกุลนี้มีความยาวได้ถึง และมีลักษณะผิวเผินคล้ายกับวงศ์ปลาตาเหลือกเขี้ยวขนาดใหญ่ เป็นสมาชิกของอันดับ Ichthyodectiformes ที่สูญพันธ์แล้ว ซึ่งประกอบด้วยญาติใกล้ชิดของ teleosts สมัยใหม่ ชนิด "Portheus molossus" ได้รับการอธิบายจาก Cope เป็นชื่อพ้องรองของ "X. audax" ซากโครงกระดูกของ "Xiphactinus" มาจาก Carlile Shale และหินปูนกรีนฮอร์นในรัฐแคนซัส (ที่มีการค้นพบฟอสซิล "Xiphactinus" ชนิดแรกในคริสต์ทศวรรษ 1850 ที่ Niobrara Chalk) และหมวดหินยุคครีเทเชียสทั้งหมดในอีสต์โคสต์ (ส่วนใหญ่อยู่ในรัฐจอร์เจีย รัฐแอลาแบมา รัฐนอร์ทแคโรไลนา และรัฐนิวเจอร์ซีย์) ในประเทศสหรัฐ เช่นเดียวกันในยุโรป ออสเตรเลีย หมวดหินคางุกและหมวดหินแอชวิลล์ในประเทศแคนาดา หมวดหินลาลูนาในเวเนซุเอลา และหมวดหินซาลามังกาในอาร์เจนตินา
ในวัฒนธรรมร่วมสมัย.
ในเดือนตุลาคม ค.ศ. 2010 ทอม สโลน (รีพับลิกัน-จากเมืองลอว์เรนซ์) สมาชิกสภาผู้แทนราษฎรรัฐแคนซัส ประกาศว่าเขาจะเสนอร่างกฎหมายเพื่อให้ "Xiphactinus audax" หรือที่เรียกกันว่า "X-fish" เป็นฟอสซิลประจำรัฐแคนซัส ในที่สุด "Tylosaurus" กลับได้รับเลือกแทน
ภูมะเขือ

ภูมะเขือ หรือ ภนุมตรอบ ("ภฺนํตฺรบ่"; #เปลี่ยนทาง) เป็นเนินเขาที่ตั้งอยู่บนชายแดนไทย–กัมพูชา ใกล้กับปราสาทพระวิหารประมาณ พื้นที่ดังกล่าวเป็นพื้นที่พิพาทระหว่างไทยและกัมพูชา และเป็นจุดชนวนความขัดแย้งเรื่องพรมแดนระหว่างสองประเทศในปี พ.ศ. 2551–2554 และ พ.ศ. 2568
ระหว่างความขัดแย้งในปี พ.ศ. 2551 ได้มีการยื่นคำร้องขอตีความต่อศาลยุติธรรมระหว่างประเทศ ว่าคำตัดสินในปี พ.ศ. 2505 ซึ่งมอบอำนาจอธิปไตยเหนือปราสาทให้แก่กัมพูชา ไม่ครอบคลุมถึงภูมะเขือ ซึ่งข้อพิพาทเกี่ยวกับภูมะเขือจะต้องได้รับการแก้ไขด้วยวิธีการทวิภาคี เนินเขาแห่งนี้เกิดการสู้รบอย่างหนักในความขัดแย้งปี พ.ศ. 2568
พิธีสืบชะตา

พิธีสืบชะตา หรือสืบชาตา อ่านเป็นภาษาล้านนาว่า พิธีสืบจ๊ะต๋า เป็นพิธีกรรมตามความเชื่อของชาวล้านนา มีเป้าหมายเพื่อต่ออายุ ปัดเป่าสิ่งที่ไม่ดีออกจากชีวิต ปลุกขวัญกําลังใจแก่ผู้เข้าร่วมพิธี สร้างความกตัญญูกตเวทีต่อบรรพชน และเป็นประเพณีของบ้านเมือง ประเพณีสืบชะตาไม่เพียงปรากฏแพร่หลายในภาคเหนือของไทยเท่านั้น แต่ยังพบได้ในสังคมของคนไทใหญ่ ยอง และเขิน บริเวณรัฐฉานของพม่า รวมถึงกลุ่มชาติพันธุ์ละว้าในตอนเหนือของไทยด้วย
พิธีสืบชะตาสามารถแบ่งออกเป็น 3 ประเภทคือ คือ สืบชะตาคน (และสัตว์) สืบชะตาบ้าน และสืบชะตาเมือง สืบชะตาคนนิยมทำเมื่อขึ้นบ้านใหม่ ย้ายที่อยู่ใหม่ ได้รับยศหรือตำแหน่งสูงขึ้น วันเกิดที่ครบรอบ เช่น 24 ปี 36 ปี 48 ปี 60 ปี 72 ปี เป็นต้น หรือฟื้นจากป่วยหนัก หรือมีผู้ทักทายว่าชะตาไม่ดี จำเป็นต้องสะเดาะเคราะห์และสืบชะตา เป็นต้น สำหรับสืบชะตาบ้าน นิยมทำเมื่อคนในหมู่บ้านประสบความเดือดร้อน หรือเจ็บไข้ได้ป่วยกันทั่วไปในหมู่บ้าน อาจทำกันในวันปากปี ปากเดือน หรือปากวัน คือวันที่หนึ่ง สอง หรือสามวันหลังวันเถลิงศก ส่วนสืบชะตาเมือง จัดขึ้นเมื่อบ้านเมืองเกิดความเดือดร้อนจากอิทธิพลของดาวพระเคราะห์ตามความเชื่อทางโหราศาสตร์
ตำนานพระเจ้าห้าพระองค์

ตำนานพระเจ้าห้าพระองค์ เป็นตำนานพื้นบ้านที่แพร่หลายในทุกภาคของประเทศไทย บางแห่งเรียก ตำนานพญากาเผือก ในภาคเหนือบางถิ่นเรียกว่า อานิสงส์ผางประทีป แม่กาเผือก พระเจ้าห้าตน ตำนานเวียงกาหลตำนานดอยสิงคุตตระ เป็นต้น ภาคอีสานบางถิ่นเรียกว่า กาเผือก ตำนานพระธาตุเชิงชุม ภาคกลางบางถิ่นเรียกว่า กาขาว ต้นเหตุลอยกระทง ปัญจพุทธพยากรณ์ เป็นต้น และในภาคใต้บางถิ่น เรียกว่า พระเจ้าสามเณร
เนื้อหาและสำนวน.
เนื้อหาตำนานเป็นการเล่าเรื่องประวัติของพระพุทธเจ้าทั้ง 5 พระองค์ ในภัทรกัปป์หรือกัปป์ปัจจุบัน แบ่งเป็น พระอดีตพุทธเจ้า 3 พระองค์ คือพระกุกกุสันธะ พระโกนาคม และพระกัสสปะ พระปัจจุบันพุทธเจ้า 1 พระองค์ คือ พระโคตมะ และพระอนาคตพุทธเจ้า 1 พระองค์ คือ พระศรีอาริยเมตไตรย พระพุทธเจ้าทั้งห้าพระองค์มีนามเนื่องด้วยแม่สัตว์ชนิดนั้น ๆ คือพระกกุสันธะ (กุกกุฏ-ไก่) พระกัสสปะ (กัจฉปะ-เต่า) พระโกนาคม (นาค) พระศากยโคคม (โค) และพระศรีอาริยเมตไตรย์ (สีห์/สิงห์)
ตำนานพระเจ้าห้าพระองค์อาจแบ่งได้เป็นสองสำนวน คือ "แบบศักราชพระเจ้าห้าพระองค์" แต่งขึ้นตามโครงสร้างเนื้อหาของคัมภีร์พุทธวงศ์และอนาคตวงศ์กล่าวถึงประวัติของพระพุทธเจ้าทั้งห้าพระองค์ตามลำดับพุทธกาล มีฉบับเก่าแก่เช่นใน "คัมภีร์ปัญจพุทธศักราชวรรณนา" สันนิษฐานว่าพระเถระชาวล้านนาแต่ง ประมาณพุทธศตวรรษที่ 21–23 อีกสำนวนคือ "แบบตำนานกาเผือก" มีลักษณะเป็นวรรณกรรมท้องถิ่นประเภทนิทานอธิบายเหตุ แสดงถึงกำเนิด และความเกี่ยวข้องสัมพันธ์กันของพระพุทธเจ้าทั้งห้าพระองค์ในภัทรกัป ในอดีต ปัจจุบันและอนาคต แต่งเป็นตำนานเล่าเรื่องย้อนไปเมื่อครั้งต้นกัป เมื่อพระบรมโพธิสัตว์ทั้งห้าเกิดในฟองไข่ของแม่กาเผือก บางครั้งท้ายเรื่องก็เล่า
ประวัติของพระพุทธเจ้าแต่ละพระองค์ตามแบบศักราชพระเจ้าห้าพระองค์ประกอบ มักปรากฏแพร่หลายในภาคเหนือ และภาคอีสาน
ผลสืบเนื่อง.
ตำนานพระเจ้าห้าพระองค์เป็นต้นกำเนิดประเพณีต่าง ๆ เช่น ประเพณีไหลเรือไฟ ประเพณียี่เป็ง ประเพณีไต้ประทีป ประเพณีทานตุง อีกทั้งยังมีบทบาทในทางการเมือง หรือการนำไปใช้อ้างอิงในกฎหมายตราสามดวง และมีบทบาทเป็นแรงบันดาลใจในการสร้างสรรค์งานศิลปกรรมต่าง ๆ ที่เกี่ยวข้องกับพระศรีอริยเมตไตรย มีการใช้คาถาพระเจ้าห้าพระองค์เป็นคาถาสำคัญในการปลุกเสกและผูกเป็นคาถาอื่น ๆ หรือเลขยันต์ต่าง ๆ รวมถึงมีอิทธิพลต่อการสร้างเครื่องรางของขลัง ทั้งพระเครื่อง ตะกรุด
กรมส่งเสริมวัฒนธรรมได้ขึ้นทะเบียนมรดกภูมิปัญญาทางวัฒนธรรมของประเทศไทย เมื่อ พ.ศ. 2553 ในสาขาวรรณกรรมพื้นบ้านและภาษา
เหตุการณ์เชิญหู จิ่นเทาออกจากที่ประชุม

เมื่อวันที่ 22 ตุลาคม ค.ศ. 2022 หู จิ่นเทา อดีตเลขาธิการใหญ่พรรคคอมมิวนิสต์จีน (ค.ศ. 2002–2012) ถูกเชิญออกจากห้องประชุมในพิธีปิดการประชุมสภาแห่งชาติพรรคคอมมิวนิสต์จีนครั้งที่ 20 โดยมีชายสองคนดึงตัวเขาออกจากที่นั่งตามคำสั่งของสี จิ้นผิง เลขาธิการใหญ่คนปัจจุบัน ด้วยสื่อจากทั่วโลกได้เข้ามาในสถานที่จัดงานในช่วงเวลาเกิดเหตุการณ์นี้ ทำให้เหตุการณ์ดังกล่าวกลายเป็นจุดสนใจของสื่อทั่วโลกอย่างรวดเร็ว
กระบวนการ.
ในการช่วงกลางของประชุมปิด (หลังสิ้นสุดการลงคะแนนเสียงของคณะกรรมการทั้งสามชุดและสื่อมวลชนเข้ามาในสถานที่จัดงาน) ตามภาพถ่ายที่บันทึกโดยนักข่าวจากสำนักข่าว ABC และวิดีโอที่บันทึกโดยนักข่าวจาก Channel News Asia พบว่าหู จิ่นเทา หนึ่งในสมาชิกคณะกรรมาธิการสามัญของคณะผู้บริหารสูงุสดการประชุมสภาแห่งชาติพรรคคอมมิวนิสต์จีนครั้งที่ 20 ต้องการตรวจสอบเอกสารบนโต๊ะของเขา แต่ด้วยเหตุผลที่ไม่ทราบแน่ชัด ลี่ จ้านชูและหวัง ฮู่หนิง พันธมิตรของสี จิ้นผิง เลขาธิการใหญ่พรรคคนปัจจุบัน ได้ขวางเอกสารที่อยู่ถัดจากแฟ้มบัตรลงคะแนนสีแดง จากนั้นจึงนำเอกสารไปจากเขา
ภาษามาซาย

ภาษามาซาย (Maasai) ซึ่งในอดีตสะกดว่า Masai หรือเรียกอีกชื่อหนึ่งว่า "มา" (Maa) เป็นภาษากลุ่มไนลอติกตะวันออก ที่พูดโดยชาวมาซายซึ่งอาศัยอยู่ทางตอนใต้ของประเทศเคนยาและตอนเหนือของประเทศแทนซาเนีย มีจำนวนผู้พูดประมาณ 1.5 ล้านคน
สมบัติทางประสาทสัมผัส

สมบัติทางประสาทสัมผัส  เป็นคุณสมบัติของอาหาร น้ำ หรีอสารอื่น ๆ ตามการรับรู้ผ่านประสาทสัมผัส ได้แก่ การรับรู้รส การมองเห็น การรับรู้กลิ่น และการสัมผัส
ในการตรวจสอบเนื้อสัตว์และสัตว์ปกของกระทรวงเกษตรสหรัฐแบบดั้งเดิม ผู้ตรวจสอบจะดำเนินการตามขั้นตอนของการตรวจสอบสมบัติทางประสาทสัมผัสเพื่อตรวจหาโรคหรือการปนเปื้อน วิธีการเช่นนี้มีส่วนช่วยในการตรวจหาจุลชีพก่อโรคในอาหารที่มองไม่เห็นด้วยตาเปล่าซึ่งเป็นสาเหตุของภาวะอาหารเป็นพิษ
การเลือกตั้งสมาชิกสภาผู้แทนราษฎรจังหวัดเชียงราย เขต 7 แทนตำแหน่งที่ว่าง พ.ศ. 2568

การเลือกตั้งสมาชิกสภาผู้แทนราษฎรจังหวัดเชียงราย เขต 7 แทนตำแหน่งที่ว่าง พ.ศ. 2568 เป็นการเลือกตั้งสมาชิกสภาผู้แทนราษฎรจังหวัดเชียงราย แทนที่พิเชษฐ์ เชื้อเมืองพาน ที่ศาลรัฐธรรมนูญมีคำวินิจฉัยให้พ้นจากตำแหน่ง โดยกำหนดให้มีการเลือกตั้งในวันที่ 14 กันยายน พ.ศ. 2568
ที่มา.
เมื่อวันที่ 17 กรกฎาคม พ.ศ. 2568 ศาลรัฐธรรมนูญ มีมติรับคำร้องของภัณฑิล น่วมเจิม สมาชิกสภาผู้แทนราษฎรกรุงเทพมหานคร พรรคประชาชน และสมาชิกสภาผู้แทนราษฎรอีก 120 คนในกรณีที่พิเชษฐ์ เชื้อเมืองพาน สมาชิกสภาผู้แทนราษฎรจังหวัดเชียงราย ในฐานะรองประธานสภาผู้แทนราษฎรคนที่หนึ่ง มีส่วนในทางตรงหรือทางอ้อมในการใช้งบประมาณของสำนักงานเลขาธิการสภาผู้แทนราษฎร ซึ่งอาจขัดต่อบทบัญญัติมาตรา 144 ของรัฐธรรมนูญแห่งราชอาณาจักรไทย พุทธศักราช 2560 ทั้งนี้ ศาลมิได้สั่งให้พิเชษฐ์หยุดปฏิบัติหน้าที่แต่อย่างใด ต่อมาในวันที่ 1 สิงหาคม พ.ศ. 2568 ศาลรัฐธรรมนูญมีคำวินิจฉัยให้พิเชษฐ์พ้นจากความเป็นสมาชิกสภาผู้แทนราษฎรและตัดสิทธิเลือกตั้งเป็นเวลา 10 ปี เนื่องจากพบว่ามีการกระทำขัดต่อรัฐธรรมนูญมาตรา 144 จริง จึงทำให้ตำแหน่งว่างลงและต้องจัดการเลือกตั้งใหม่ภายใน 45 วัน
ผู้สมัคร.
คณะกรรมการการเลือกตั้งกำหนดวันเปิดรับสมัครรับเลือกตั้งในวันที่ 13 – 17 สิงหาคม พ.ศ. 2568 โดยพรรคการเมืองที่ส่งผู้สมัครรับเลือกตั้งมีรายชื่อดังต่อไปนี้
รายละเอียดผู้สมัคร.
หมายเลข 1 : สง่า พรมเมือง.
อดีตสมาชิกสภาองค์การบริหารส่วนจังหวัดเชียงราย อำเภอเชียงแสน สังกัดพรรคเพื่อไทย
หมายเลข 2 : สุทัศน์ ยาละ.
อดีตที่ปรึกษาประจำคณะกรรมาธิการความมั่นคงแห่งรัฐ กิจการชายแดนไทย ยุทธศาสตร์ชาติและการปฏิรูปประเทศ สภาผู้แทนราษฎร อดีตผู้สมัครสมาชิกสภาองค์การบริหารส่วนจังหวัดเชียงราย อำเภอเวียงแก่น สังกัดพรรคประชาชน
นิดิอา กองโกรา

นิดิอา โซเฟีย กองโกรา บอนิยา (เกิดปี ค.ศ. 1981–1982) หรือรู้จักกันในชื่อ นิดิอา กองโกรา เป็นนักร้องสัญชาติโคลอมเบีย เธอเริ่มต้นอาชีพกับวงกานาลงเดติมบิกิ ก่อนที่จะเริ่มเส้นทางอาชีพศิลปินเดี่ยว เธอจะเป็นตัวแทนของโคลอมเบียในการประกวดเพลงอินเตอร์วิชันปี 2025 ด้วยเพลง "เอนลอสมันกลาเรส"
อาชีพ.
นิดิอาเคยประกอบอาชีพครู แต่ได้ลาออกเพื่อมุ่งสู่เส้นทางดนตรี เธอสำเร็จการศึกษาระดับปริญญาตรีสาขาการศึกษาปฐมวัยจากมหาวิทยาลัยซานติอาโกเดกาลี และสอนหนังสือในบียาร์รีกาเป็นเวลา 10 ปี แม่และยายของเธอเป็นนักร้องจากภูมิภาคโคลอมเบียแปซิฟิกเช่นกัน
ในปี 2008 เธอได้พบกับโปรดิวเซอร์ชาวอังกฤษ ควอนติก เธอได้รับการเสนอชื่อเข้าชิงรางวัลลาตินแกรมมีจากอัลบั้ม "เดมาร์เยรีโอ" ในสาขาอัลบั้มโฟล์กยอดเยี่ยม นับเป็นครั้งแรกที่อัลบั้มเพลงโฟล์คแปซิฟิกได้รับการเสนอชื่อเข้าชิงรางวัลแกรมมี อัลบั้มนี้รวบรวมครอบครัวนักดนตรีสามรุ่นจากติมบิกิ จังหวัดเกากา
เธอประพันธ์เพลงประกอบภาพยนตร์เรื่อง "โยวิเตรสลูเซสเนกรัส" ซึ่งสะท้อนมุมมองเกี่ยวกับความตายในวัฒนธรรมแปซิฟิกของโคลอมเบีย
ตลอดอาชีพทางดนตรี นิดิอาได้ร่วมงานกับศิลปินหลายคน เช่น ลาแปซิฟิกันเพาเวอร์, อนดาตรอปิกา, แปซิฟิกซินโฟนิโก, บาอิอา, อาเลกูมา, เอเรนเซียเดติมบิกิ, เดปาเลนเกอามกตอนเกและดิซซี มันเจกู, เดอะบองโกฮูป, บูโอ, มอนโตยา, มาเลกอง, และโอริชาส เป็นต้น เธอมุ่งมั่นที่จะรักษาประเพณีการพูดและดนตรีของชุมชนของพวกเขาผ่านผลงานเพลงของเธอ เธอได้ประท้วงต่อต้านความเฉยเมยต่อการกระทำรุนแรงที่ก่อความเดือดร้อนแก่ชุมชนคนผิวดำ เธอสนับสนุนดนตรีที่ช่วยเยียวยาและเติมเต็มความหวังให้กับเรา ไม่ใช่แค่ดนตรีสำหรับการสังสรรค์เท่านั้น
กอนโกรายังเป็นผู้ประกอบการอีกด้วย และผลิตภัณฑ์ของเธอมีพื้นฐานมาจากประเพณีในภูมิภาคโคลอมเบียแปซิฟิก เธอบริหารแบรนด์เครื่องดื่มวีเช
เมื่อวันที่ 28 กรกฎาคม ค.ศ. 2025 ได้มีการประกาศว่านิดิอาจะเป็นตัวแทนของโคลอมเบียในการประกวดเพลงอินเตอร์วิชันปี 2025 ที่จะจัดขึ้นในมอสโก ประเทศรัสเซีย